Чўлпон - истиқлол йўлида\nЧўлпоннинг улуғворлиги шундаки, у XX аср ўзбек адабиётини янги бир поғонага кўтариб, ўзбек адабий тилининг шаклланиши ва равнақ топишига улкан ҳисса қўшибгина қолмасдан, халқда Ватан, Миллат, Истиқлол тушунчаларининг теран маъно касб этишига ҳам мислсиз даражада катта таъсир кўрсатди. Ўзга сўзлар билан айтганда, у халқда Ҳуррият туйғусини уйғотди, унинг кўзидаги ғафлат пардасини олиб ташлади, унда Ватанга муҳаббат, Келажакка ишонч ҳисларини тарбиялади. Унинг фуқаролик жасорати худди шундадир.\nЧўлпон ва Ильминский\nОлис даврлардан XX асрнинг бошларига қадар ёш авлод вакиллари Ҳиндистон, Миср, Арабистон сингари мамлакатларга бориб, таҳсил кўрганлар. Аммо замонлар ўзгариши, жамият ҳаётидаги дунёвий фанларнинг роли ошиши билан тарих ўзбек ёшлари олдига янги вазифаларни қўйди. Улар энди нафақат Шарқ, балки Ғарб мамлакатларига бориб, илғор фан асосларини эгаллашлари зарур бўлиб қолди.\n1867 йили Туркистонга генерал-губернатор бўлиб кел- ган К.П.Кауфман маҳаллий маориф тизими билан танишгач, Н.И.Ильминскийнинг педагогик тажрибаларидан хабар топиб, уни Тошкентга таклиф этган. Лекин Қозон ўлкасидаги тажрибалари билан Россия маориф нозири Толстойнинг эътиборини қозонган Ильминский Тошкентга келмаган. Аммо у, шу билан бирга, ўзининг "қимматли маслаҳатлари"ни ҳам Кауфмандан дариғ тутмаган. Унинг фикрича, Туркистон халқларини маърифатлаштиришда "рус ғояси"ни четлаб ўтмаслик, аксинча, барча ўқув ишларини рус давлатининг умумий манфаатларига бўйсундириш лозим эди. Ильминский педагогик тизимининг негизини ташкил этган шу фикр, аслида, Кауфманга ҳам бегона бўлмаган. Рус давлати манфаатларидан келиб чиқиб иш юритган Кауфманнинг фикрига кўра, рус алифбосини Россиядаги Шарқ халқлари ёзувига бирорта ўзгартиришсиз киритиш зарур: "бу халқлар, — деган эди у, — давлат тилини ўргана бошлашлари ва рус тили уларнинг ўзаро бирлашишларида восита бўлиши лозим".\nТуркистонда рўй бераётган воқеалардан бохабар бўлган Ильминский бу ерга ўқтин-ўқтин ўз фикрларини йўллаб турган. Унинг фикрича, ҳар бир халқнинг тарихида, энг аввало, дин, кейин эса шу диннинг авлоддан-авлодга ўтишини таъминлаб турувчи алифбо етакчи ролни ўйнайди. У ана шу хулосасидан келиб чиқиб, Туркистондаги мактабларда проваслав динини ўқитишга кўпроқ аҳамият беришни тавсия қилган. Кауфманга шу масалада ёрдам бериш учун шогирди Н.П.Остроумовни юбориб, унга ёзган хатларида мусулмон ўқув юртларида ислоҳ ўтказмасликни маслаҳат берган ва "реал маориф халқнинг миллий онгини уйғотади ва чор ҳокимиятининг мустамлакачилик сиёсатига қарши қуролга айланади ", деб ёзган.\n1922 йили "Қизил байроқ" газетасида бир ўзбек қизининг Европага ўқиш мақсадида кетгани ҳақида хабар босилган. Чўлпон бу хабардан мутаассир бўлиб, Туркистон халқларининг маърифат чашмаларидан бебаҳра яшашини истаган Ильминскийни эсга олган ва бундай ёзган: "Чор ҳуку- мати вақтида Ички Россия мусулмонларини чўқинтирмоқ ишида Рустами Зол бўлган, бизга маълум Остроумов тўрамизнинг устози саналган машҳур Ильминский чўқинтириш сиёсатининг пири бўлган машҳур Победоносцевга ёзган хатида: "Ерлик халқ орасидан бизнинг учун фойдалик ва ҳеч бўлмаганда, зарарсиз кишилар, у русча тилни тутулиб, уялиб гапира турган, ўрусча ёзганда бир мунча хато билан ёза турган, бизнинг губернатордан эмас, ҳатто устол бошлиғи (мирзо) миздан ҳам кўрқа турган кишилардир ", — деган эди.\nБунга қарши биз рус тили билан эмас, ҳатто Оврупо маданий миллатларининг тили ва билими билан жавоб берсак, одам қатори яшамоққа, албатта, ҳақ ҳозонармиз. Энди бу эзгу ҳаракатга тарихимизда кўра олмаганимиз бир нарса кўшулса, яъни: ўзбекнинг эркин йигитлари эмас, тутқун қизлари ҳам Илъминский васиятига қарши исён бошласа, ўзи учун энг тотли бўлган элидан, ота-онасидан кечиб, минглаб чақирим ерга кетсалар, одам қатори ҳақини туртки емасдан, урилмасдан, сўкилмасдан ўз ҳуқуқимизни ортиғи билан ҳозона оламиз..."\nЧўлпон ўз фикрини таг маъноли қуйидаги сўзлар билан якунлаган: "Эски турмуш ўлим тўшагида. Йигитларимизнинг чин билимига қараб бу интилишлари эски турмушни бир оз аввал ерга кўмгусидир". Чўлпон "эски турмуш" тушунчаси остида нафақат чор мустамлакачилиги йилларини, балки умуман ўзбек халқини замонавий илм-фан ютуқларидан олисда қолдирилган даврни кўзда тутмоқда.\nТарих фактлари шундан далолат берадики, Чўлпон хорижий мамлакатларга ўқишга кетган йигит ва қизларимизга "оқ йўл" тилабгина қолмай, балки уларга зарур ҳолларда моддий ёрдам кўрсатиб ҳам турган. Мирмуҳсин Шермуҳамедовнинг "Улуғ Туркистон" газетасида босилган (1917 йил 4 ноябрь) қуйидаги ташаккурномасига шу жиҳатдан кўз ташлаган кишида Чўлпонга нисбатан ҳурмат туйғусининг уйғониши табиийдир: "Бошимга тушган оғир фожиалар сабабиндан, — деб ёзган эди Мирмуҳсин, — бу қиш таҳсилим учун мутлақо ёрдамга муҳтож бўлиб қолган эдим. Мана шул ҳолимни эътиборга олиб, Туркистоннинг очиқ фикрли ёшларидан Абдулҳамид афанди Сулаймоний ила Мирюсуф афанди Мирзаҳамидбоевдан бир миқдор иъона топширилди ва тағида ваъда этилди. Иъона соҳибларининг ҳар бирига чин кўнгилдан ташаккур айтаман. Яшасин шундай ҳимматли ёшлар! Шундай миллий ҳимматгагина таяниб, мен Уфага — "Мадрасаи Олия"га кетдим ".\nЧўлпонга нисбатан бундай миннатдорчилик сўзларини Германиядан Абдуваҳоб Муродий ҳам ёзган.\nХуллас, Чўлпон Ильминский сингари шовинизм билан заҳарланган маърифатпарварларга қарши фаолиятининг илк давриданоқ ўзбек халқининг истиқболи учун кураш майдонига отилган.\nФеврал инқилобидан сўнг\n1917 йил феврал инқилобидан сўнг Туркистондаги рус большевиклари ташаббуси билан Ишчи ва солдат совети ҳокимиятни қўлга олиш учун қатъий кураш бошлади. Маҳаллий зиёлилар ва руҳонийлар ўртасидаги ички низодан фойдаланган большевиклар ўз мавқеларини кун сайин мустаҳкамлаб бордилар. "Шўрои ислом" билан "Шўрои уламо" жамиятлари эса бир-бирларининг тагига сув қуйиш билан машғул бўлди. Агар шу кезларда Марказий Россиядан Мустафо Чўқаев ва Заки Валидий сингари туркий халқлар тақдири билан куюнган кишилар келмаганида, эҳтимол, бу жамиятлар ўртасидаги кураш янада кўнгилсиз натижаларга олиб борган бўлармиди.\nЗаки Валидийнинг асосий мақсади Бошқирдистонни миллий истиқлолга олиб чиқиш бўлган. Лекин вазият шундай эдики, миллий озодлик ҳаракати Туркистон ва Қозоғистонда кучаймай туриб, Бошқирдистонда Мухторият ҳукуматини барпо этиш мумкин эмас эди. Буни сезган Бошқирдистон марказий совети З.Валидийни Қозоғистон ва Туркистондаги миллий ҳаракатларнинг раҳбарлари билан алоқа ўрнатиш учун юборган. У Туркистонга келгач, М.Беҳбудий, М.Абдурашидхонов, А.Зоҳирий, О.Маҳмудов сингари ўзбек халқининг пешқадам сиймолари билан учрашиб, миллий ҳаракатни кучайтиришга қаратилган ишларни амалга оширган.\nУнинг хотиралар китобида шу ҳакда қуйидаги мухтасар маълумотни ўқиймиз: "Беҳбудий, ёш ўзбек шоири Чўлпон, тошкентлик адабиётчи Толибжон, татар Тагир Нўғойкўрғонли, самарқандлик Ҳакимзода ва камина бир қанча шаҳарларда бўлиб, йиғилишлар ўтказдик ва миллий зиёлиларнинг аксар қисмини Туркистон Марказий совети тарафига жалб этдик. Туркистон мустақиллигининг асосий душмани бўлган кадетлар партияси секин-аста маҳаллий аҳолига бўлган таъсирини йўкота бошлади. Биз июннинг бошларига қадар олиб борган жиддий кураш натижасида ҳуррият ғоялари кўпгина вилоятларга кириб борди".\nАфсуски, биз бу сатрларда тилга олинган дастлабки истиқлолчиларимиз ва уларнинг кейинги такдири ҳақида бирор маълумотга эга эмасмиз. Лекин бу рўйхатнинг бошида турган Беҳбудий ва Чўлпоннинг Феврал инқилобидан кейинги миллат манфаати йўлида олиб борган фаолиятлари бизда катта қизиқиш уйғотади. Гап шундаки, ўша кезларда тузилган Туркистон Марказий шўросининг ўзбек зиёлиларини ўз атрофига тўплаши, нафақат кадетлар партияси, балки большевиклар ва бошқа сиёсий партияларнинг фаоллигини ҳам сусайтириши, ниҳоят, ўлкадаги сиёсий-ижтимоий вазиятни ўз назоратига олиши мумкин эди. Агар шу мақсаднинг Туркистон халқлари тақдири учун муҳим аҳамиятга молик эканини назарда тутсак, Чўлпоннинг ўзбек ёзувчилари орасида биринчи бўлиб миллий мустақиллик учун курашга жиддий киришгани равшан бўлади.\nДавр мураккаб, сиёсий партиялар эса кўп бўлгани учун ўзбек зиёлиларининг бирдан-бир тўғри йўлни танлашлари осон кечмади. Чунончи, Назир Тўрақулов ва унинг издошлари ўша кезларда большевиклар томонига оғдилар. Мунаввар қори, Беҳбудий ва Бухоро жадидлари кадетлар партиясига ҳам, социализм ғоясига ҳам қарши чиқдилар. Низомиддин Хўжаев ва унинг тарафдорлари эса социалистик ҳаракатнинг ўнг қанотига мойиллик билдирдилар. Бу, номлари тилга олинган шахсларнинг қарийб барчаси Чўлпонга руҳан яқин кишилар бўлганлиги учун унинг аро йўлда қолган пайтлари ҳам бўлди. У ўзининг сиёсий фаолиятида халқ манфаатларидан келиб чиқишга уринди.\nЗ.Валидий хотираларида Чўлпоннинг шу даврдаги сиёсий-ижтимоий фаолиятига доир баъзи бир чизгилар мавжуд. У, хусусан, Феврал инқилобидан кейинги дастлабки кезларни назарда тутиб, бундай ёзган: "Мен бир-бирига садоқатли, самимий дўстларни орттирдим. Дўстона суҳбатлар пайтида айтганим аксар фикрлар, кўп ўтмай, маслакдош ва елкадош дўстларимнинг шеър ёхуд макрлалари шаклига кириб, янги ҳаёт кечира бошлади. Шоир Чўлпон турк халқининг сайлов ҳуқуқлари учун олиб борган курашимиз тўғрисида гўзал бир достон ёзди ".\nЗ.Валидийнинг бу сўзларида тилга олинган достон, чамаси, ўз вақтида эълон қилинмагани учун бизга етиб келмаган. У, юқорида айтиб ўтилган йиғилишларда митингларда ўқилган.\nЗ.Валидий Туркистонда орттирган маслакдошлари тўғрисида сўз борганда, биринчи навбатда, кўпинча Чўлпонни ёдга олган. Улар ўртасидаги узоқ давом этган дўстона муносабатлар ҳам бу икки сиймонинг маълум даражада сирдош бўлганидан дарак беради. Агар шу нарсани кўзда тутиб, З.Валидий берган қуйидаги маълумотни ўқисак, Туркистонда 1917— 1923 йилларда миллий истиқлол учун олиб борилган ҳаракатнинг сирли томонларидан парда кўтарилгандек бўлади:\n"Дўстим Убайдулла Хўжаев, — деб ёзган у, — юрист сифатида бундай маслаҳат берди: "Таъсис мажлисига сайловлар тўғрисида модда киритилиши мумкин. Бирор жойни сотиб олсанг бўларди ". Мен унинг гапига кириб, Тошкент яқинидаги Оҳангарон дарёси ёқасида жойлашган Облик, қишлоғидан чорбоғ сотиб олдим. Чорбоғ ажойиб бир ерда жойлашган бўлиб, ундан Чотколнинг корли чўққилари кўриниб турарди. 1917 йилда менга бу жойда бўлиш насиб этмади, аммо 1922 йили босмачилик ҳаракатига қўшилганларидан кейин Бошқирдистондан келган йигитларимиз шу уйда ойлаб яшашди.... "\nАгар тахминимиз тўғри бўлса, Чўлпон Таъсис мажлисига аъзо бўлиш учунгина эмас, балки зарур бўлиб қолганда яшириниш учун сотиб олинган бу чорбоғдан хабардор бўлган. Демак, айтиш мумкинки, унинг миллий озодлик- ҳаракатидаги иштироки фақат шеър ва достонлар ёзиш, ватандошларини истиқлолчилар атрофига яқинлаштиришдангина иборат бўлмаган. Бу тахминимизни 3. Валидийнинг қуйидаги сўзлари ҳам тасдиқлайди:\n"Биз умумрусия миқёсидаги сиёсий ишларда социалистлар билан бирга ҳаракат қилганимизни ҳеч қачон яширмаганмиз. Ўша пайтда биз миллат ва социализм ғояларига хизмат қиладиган эркин социалистик партияни туза бошлаганмиз. Бизнинг ниятимизга кўра, бу партия барча Шарқ халқларини бирлаштириши лозим эди. Унинг ташкилотчилари эса қозоқлар томонидан Алихоннинг тарафдорлари, шунингдек, маслакдошларимиз ўзбек Низом Хўжаев, шоир Чўлпон, бухоролик Абдулҳамид Орипов эдилар ".\n3. Валидийнинг бу сўзларига қараганда, Чўлпон Феврал инқилобидан кейинги дастлабки йилларда ижодий ишлари билан бирга Россия тасарруфидаги мусулмон халқларнинг бирлашиши йўлида ҳам қизғин фаолият олиб борган.\nЧўлпон ва Мухторият\nТарих миллари 1917 йилга келиб, катта шиддат билан ҳаракат эта бошлади. Феврал инқилобидан кейин икки-уч ой ўтмасдан, Москвада бутун- иттифоқ умуммусулмонлар қурултойи бўлиб ўтди. Қурултой қарорлари Туркистонда мавжлана бошлаган сиёсий ҳаёт елканига кучли шамол бўлиб урилди. Июл ойининг ўрталарида Фарғона шаҳрида ўтган вилоят мусулмон ташкилотларининг қурултойида "Турк адам марказият" партияси тузилди. З.Валидий "эркин социалистик партия" деб атаган бу сиёсий ташкилот ўз олдига қатор демократик тадбирларни амалга оширишни вазифа қилиб қўйди.\nЧўлпоннинг бу партия аъзоси сифатида олиб борган фаолияти тўғрисида архив материалларида бирорта маълумот учрамайди. Лекин Чўлпоннинг Туркистон Мухторият ҳукуматининг ташкил топишига алоқадор эканлиги, унинг бу ҳукуматини олқишловчи "Озод турк байрам" шеърини ёзганлиги ва бу шеърнинг мухторият мадҳияси ўлароқ халқ оммаси томонидан куйланганлиги тасодифий ҳол эмас.\nТошкент большевиклар қўлига ўтгач, 26 октябр куни Қўқонда IV Фавқулодда ўлка мусулмонлари қурултойи ўз ишини бошлади. Уч кун давом этган қурултой Туркистон Мухторият ҳукумати тузилганини эълон қилди. Шу тарихий куннинг эртасига шаҳарда ўтказилган митингда Чўлпон сўзга чиқиб, "Оллоҳу акбар" деган Мухториятга бағишланган шеърини ўқиди. Шеърнинг ҳар бир сатридан кейин кўп минг кишилик митинг Чўлпон билан бирга "Оллоҳу акбар" деб Туркистоннинг ҳурриятга эришганига шукроналар айтди. Шоир қаламига мансуб "Озод турк байрами" шеъри эса юзлаб нусхаларда тарқатилиб, турк шарқийлари сингари куйланди ва халқнинг руҳига руҳ, ишончига ишонч қўшди. Шеърнинг "Турк бешиги -Туркистон, ери олтун, тоғлари кон! Болалари қаҳрамон, Ватан учун берур жон!" деган сўнгги сатрларини куйлаган халқ Мухторият учун жонини ҳам беришга қасамёд этди.\nТуркистон Мухторияти кенг халқ оммаси томонидан қизғин кутиб олинганига қарамай, 1918 йил февралининг иккинчи ярмида советларнинг яхши қуролланган қўшинлари томонидан тор-мор этилди. Шундан кейин Чўлпон, З.Валидийнинг таклифи билан, Оренбургга кетди.\n"Оренбургга келиб улгурмасимиздан биз давлат қурилиш ишига киришдик, — деб хотирлайди З.Валидий. — Ҳукумат раиси адвокат Юнус Бикбоев ва профессор Кулаев шу иш билан шуғулланди. 1917 йил декабрида бўлиб ўтган Учинчи Умумбошқирд курултойи йигирма икки кишидан иборат кичик шўро (парламентолди кенгаши) ни сайлади. Биз уларни Оренбургга йиғиб олгач, улар адлия ишлари билан машғул бўлдилар, қишлоқ хўжалиги ва ўрмон бошқарувига оид қонунларни қабул қилдилар. Гарчанд уларнинг ишлари фавкулодда мураккаб шароитларда кечган бўлса-да, менинг барча йиғилиш ва муҳокамаларда иштирок этишимга ҳожат бўлмади. Улар менга: "Ўз ишинг билан шуғуллан, бошқасини бизга кўйиб бер", дейишди ва мен қўшинни тўплаш ҳамда ички ишлар билан бевосита шуғулландим. Бу кишилар бизнинг ишимизга қандай фидойиларча берилган эдилар!".\nЗ.Валидий Оренбургга ўзи билан бирга борган туркистонликлар тўғрисида бундай маълумот берган:\n"Қўқонда барпо этилган ва Советлар томонидан февралда (1918 йил феврали назарда тутилмокда — Н.К.) тарқатиб юборилган Туркистон миллий ҳукуматининг баъзи бир аъзолари: Убайдулла Хўжаев, шоир Абдулҳамид Сулаймон (Чўлпон), кейинчалик Бухорода ҳарбий нозир бўлган Абдулҳамид Орипов, Тошкент вакилларидан Мирмуҳсин, Хива ва Бухородан келган айрим кишилар ҳам шу ерда эдилар. Абдулҳамид Орипов ташқи ишлар билан шуғулланди, у шоир Абдулҳамид Сулаймон билан бирга менинг котибим эди ".\nМодомики, Мухторият ҳукуматининг аъзоси Убайдулла Хўжаев ҳам, Мухториятга бағишланган мадҳиясида "Туркистонли — шонимиз, туронли — унвонимиз, Ватан — бизнинг жонимиз, фидо ўлсун қонимиз!" деб ёзган Чўлпон ҳам, бошқа туркистонликлар ҳам, шу вақтда З.Валидийнинг ёнида бўлган эканлар, демак, улар Оренбургга Туркистон Мухторияти тор-мор этилганидан кейин борганлар. Тахмин қилиш мумкинки, улар ўзларининг Бошқирдистон миллий ҳукуматини барпо этишга қаратилган фаолиятларида Туркистон Мухторияти томонидан йўл қўйилган хатолардан сабоқ олишга ҳаракат қилганлар.\nЗ.Валидий ўз гуруҳи олиб борган ишлар тўғрисида яна қуйидаги маълумотни берган:\n"Бизнинг Самара ҳукумати, Ўрол казаклари ва Қозоғистон билан бирга амалга оширганимиз дастлабки муваффақиятли иш ахборот тўплашдир. Биз ўз агентларимизни олдиндан мўлжалланган жойлар — Уралск (Теке), Хон ўрдаси, Астрахан губернияси, Гурев (Уйшуқ), Ғарбий Сибирдаги Омск, шунингдек, советлар назорати остидаги Орск, Актюбинск ва Тошкентга юбориб, қисқа муддатда ўз разведхизматимизни вужудга келтирдик. Бу ишларга Орипов раҳбарлик қилди. Бизнинг миллий шоирларимиз Саитгарей Магаз, Шайхзода Бабич, ўзбек шоири Абдулҳамид Сулаймон, ёш қозоқ журналисти Беримжон ва бир ўқимишли шоира қиз бу шаҳарларда яширин жойларни ташкил этдилар ва бу жойлар Оренбургдаги марказни ғоят ҳимматли ахборот билан таъминлаб турди ".\nЗ.Валидий генерал Дутов қисмларида бундай шошилинч ахборотни тўплаш ишлари яхши йўлга қўйилмагани ва бу нарса унинг ҳарбий операцияларига салбий таъсир ўтказганини айтиб, Тошкентда рўй бераётган воқеалар ҳақидаги маълумотлар тинимсиз равишда Қозоғистон орқали етиб борганини алоҳида таъкидлаган.\nШундай қилиб, Чўлпон Бошқирдистон миллий ҳукуматининг Туркистондаги вазиятга оид шошилинч маълумотлар билан таъминланишида иштирок этган. Агар З.Валидийнинг юқоридаги сўзларига теран назар ташласак, Туркистон Мухториятининг мағлубиятидан кейин Оренбургга йўл олган туркистонликларнинг Қозоғистонда тўхтагани ва маҳаллий истиқлолчилар билан учрашгани маълум бўлади.\nБугун биз Октябр тўнтаришининг дастлабки кунларида нафақат Туркистон, балки Россия тасарруфидаги бошқа мусулмон ўлкаларида ҳам миллий ҳукуматларни барпо қилишга қаратилган уринишлар бўлганини биламиз. Кейинги йилларда бизга яна шу нарса маълум бўлдики, Россия тасарруфида яшовчи мусулмон халқларнинг истиқлол- севар фарзандлари ўша кезларда Туркий республикалар федерациясини ташкил этиш фикрида бўлганлар. Бу федерацияга, биринчи навбатда, Туркистон, Қозоғистон ва Бошқирдистон миллий ҳукуматларининг кириши кўзда тутилган. Чўлпон 1917—1918 йилларда ана шу ғоянинг рўёбга чиқиши йўлида фаолият олиб борган.\nШарқ халқлари қурултойи\nТуркистон Мухториятидан кейин Бошқирдистон ва Қозоғистон миллий ҳукуматлари ҳам большевиклар томонидан тугатилди. Улар туркистонлик мухториятчиларни таъқиб этибгина қолмай, Фарғона водийсида яшовчи аҳолини ҳам хонавайрон қилдилар. Туркий халқларга нисбатан аламзада бўлган дашноқлар водийдаги ўнлаб қишлоқларни қонга ботирдилар. Чўлпон, шубҳасиз, большевикларнинг ўз давлатларини минглаб кишиларнинг қони ва жони эвазига барпо этаётганларига тинч қараб тура олмади.\n1919 йили у "Юриш марши" деган шеърини ёзиб, Турон ўғлонларини қиличини қинга солмай, она ватанни озод этишга чақирди. Бугун сарлавҳаси бир оз ғалати туюлган "Қизил байналмилал" (1919) шеърида эса бундай сатрларини ёзди:\nШарқ эллари асир каби ишларлар\nБир ҳовуч ҳам келмайдиган халқ учун...\nШарқ элига қутулишга йўл йўқми,\nУнга ҳеч ким шафқат кўзин солмасми?\nҒарблилардан инсоф, виждон ҳеч йўқми,\nШоир шу сатрлардаги "Шарқ эли" сўзлари остида фақатгина ўзбек халқини кўзда тутмаган. Ўша йилларда ўзбек халқи билан бирга туркий халқлар ҳам, Англиянинг исканжасида яшаган ҳиндлар ҳам "бир ҳовуч ҳам келмайдиган" халқ учун асирлар каби ишламоқда эдилар. Шунинг учун у шу халқларнинг бирлашишини астойдил орзу қилди.\n1920 йилнинг 1—5 сентябрь кунларида Бокуда Шарқ халқлари қурултойи бўлиб ўтди. Чўлпон ва унинг маслакдош дўстлари бу қурултойдан кўп нарсани кутган эдилар. Лекин Сталин раҳбари бўлган Миллий ишлар халқ комиссарлиги ва Мусулмон коммунистларнинг марказий бюроси бу қурултой ишини қаттиқ назорат остига олиб, Шарқ халқлари вакилларининг большевиклар зулми ва тузумига қарши бирлашишига имкон бермади. Чўлпон қурултой ишида таржимон сифатида иштирок этди.\nҚурултойнинг Шарқ халқлари вакиллари учун эътиборли жиҳати Анвар Пошанинг иштироки эди. Туркистонда айниқса машҳур бўлган бу зотга гарчанд қурултойда сўз берилмаган бўлса ҳам, миллий делегациялар, биринчи навбатда, у билан учрашишга интилдилар. Шундай учрашувлардан бири Каспий денгизи бўйларида жойлашган бир уйда бўлиб ўтди.\n"Кунларнинг бирида, — деб ёзади Мунаввар қори Абдурашидхонов, — биз Анвар Пошанинг доғистонлилар билан араб тилида суҳбатлашиш учун шу уйга келишидан дарак топдик. Биз ҳам етиб бордик... Орадан бир мунча вақт ўтгач, чиндан ҳам, Анвар Поша пайдо бўлди ва биз билан ўн беш дақиқа суҳбатлашди ".\nМунаввар қори бу сўзларни 1929 йилда ҳибсга олинганидан кейин тергов учун ёзиб берган. Шунинг учун ҳам у Анвар Поша билан қанча вақт ва нима тўғрисида сўзлашгани масаласида аниқ бир гапни айтмаган. Аммо шу нарса маълумки, Анвар Поша қурултой кунларида Туркистон, Бухоро, Хива, Афғонистон ва Эрон вакиллари билан махфий учрашувлар ўтказган. Чўлпон ана шундай учрашувларда қатнашиб, Анвар Поша билан танишган. Анвар Поша Чўлпонда хайрихоҳлик туйғуларини уйғотган. Унинг туркий халқларни яқинлаштириш ғояси ўзбек шоирларига бегона эмас эди. Шарқ халқлари қурултойига катта умидлар билан борган, қурултой бошлангунга қадар Каспий денгизи бўйларида юриб, гўзал юлдузлар билан суҳбатлашган ва уларга "Гўзал юлдуз, нурли юлдуз, тез сўзла Оталарнинг тарихдаги хатосин; Шул хатодан осуфланиб, ёвларнинг Эл кўксида сурган ишрат, сафосин. Сўзла, англат ўтгандаги турмушнинг Бутун қонлик, шонлик, жонли ерларин. Кўз олдимда жилваланар юрт учун Жонлар бериб, крнлар тўккан эрлари...", деб ёзган Чўлпон қурултойдан эмас, Анвар пошадан кўпроқ умид кутди.\n1937 йил 10 августда бўлиб ўтган тергов қайдномасида бундай маълумот билан танишамиз:\n"1920 йили Бокуда Шарқ халқлари қурултойи ўтказилди, унда Салимхон Тиллахонов, Наби Рискулов, Ғози Юнусов, Мунаввар қори, Обид Чатоқ, Жўрабоев, мен ва бошқа пантуркистон арбоблар қатнашдилар Делегацияга Рисқуловнинг ўзи раҳбарлик қилди. Қурултой пайтида Рискуловнинг яқин сафдошлари — Файзулла Хўжаев ва Норбўтабеков Совет ҳокимияти ва Коммунистик партия сиёсатига қарши қаратилган саҳнаорти ишини олиб бордилар. Улар "қизил генералларингизни олиб кетинг! "— деган шиор билан чиқдилар. Аммо қурултойда уларнинг сўзлари ўтмагач, Туркистон делегацияси "доҳийлари " Рискулов раҳбарлигида тўпланиб, Совет ҳокимиятига қарши курашни авж олдиришга киришдилар, "босмачилик" кучларини ташкил этиб, бу ҳаракат орқали очиқдан-очик, пантуркистик ташкилотнинг курултойдан кейин қабул қилинган қарорини амалга оширдилар ".\nШубҳасиз, НКВД томонидан тайёрланган ва қийноқ остида қўл қўйдириб олинган сўроқномаларга танқидий қараш, уларда келтирилган фактларни бошқа ҳужжатлар билан қиёслаш ва шу тарзда ҳақиқатнинг олтин зарраларини топиш лозим. Юқорида келтирилган парчанинг ҳам НКВД ходимлари томонидан "ижод қилинганлиги" яққол сезилиб туради. Аммо шу билан бирга, назаримизда, унда ҳақиқат учқунларида йўқ эмас. Чиндан ҳам, қурултойнинг коммунистик рухда кечганлигини кўрган Туркистон делегациясининг илғор қисмида, шу жумладан, Чўлпонда большевиклар зулмидан қутулиш ва мустақилликка эришишнинг бошқа йўлларини ахтариш истаги пайдо бўлган. Улар Мухторият тугатилганидан кейин вужудга келган ва секин-аста куч ола бошлаган "босмачилик ҳаракати"да ана шу йўллардан бирини кўрганлар.\nЎша кезларда Англия меҳнаткашлари ўртасида ғалаён кўтарилиб, давлат сиёсий машинаси тебраниб қолган. Жаҳон харитасида юз бераётган воқеаларни синчков назар билан кузатган Чўлпон эса "Улуғ Британиянинг бу кунги ҳокимият"ига деган шеър ёзиб, уни бундай сўзлар билан тугатган:\nМазлумлар эзилган, хор бўлганларнинг\nҒазаб оловлари бир кун туташар!\n"Интиқом! Интиқом!" — деган наъралар\nТўлқиндай қутуриб, Темзадан ошар.\nЎшанда Темзанинг сувлари қадар\nҚутуриб ошишлик бизда ҳам бўлар.\nБу сатрлар билан сўроқ қайдномасидаги Совет ҳокимиятига қарши кураш ҳақидаги сўзлар ўртасида муайян яқинлик бордек туюлади.\nБоши берк кўчаларда\nБухоро Халқ Совет Республикаси барпо этилгач, Чўлпон, чамаси, Файзулла Хўжаевнинг таклифи билан "Бухоро ахбори" газетасига муҳаррирлик қилиш учун Бухорога боради. Бу вақтда Бухоро амирини ағдаришда жадидларга ёрдам берган Фрунзе қўшинлари ва, умуман, Совет ҳокимиятининг ғаразли нияти ошкор бўлган эди. Шунинг учун ҳам, республика раҳбарлари ўртасида большевиклар таъсиридан халос бўлиш истаги шаклланаётган эди. Лекин большевиклар республика раиси Файзулла Хўжаев билан Марказий Ижроия Қўмитаси раиси Мирза Абдулқодир ўртасига пона қўйишга улгурган ва бу пона раҳбариятни икки гуруҳга ажратаётган эди.\n"Барча Бухоро жадидлари, — деб ёзади шу кезларда Бухорога келган 3. Валидий, — амирни ағдариш учун олиб борган курашларида руслар билан бирлашдилар. Аммо улар Русия босқинчилик ҳокимиятининг чексиз-чегарасиз бўлишига қарши эдилар. Уларнинг шу масаладаги бирдамлиги ҳар қандай мақтовга сазовор эди.\nУлар оқшомлари мени уйларига меҳмонга таклиф қилиб турардилар. Бироқ улар ўзаро ҳар доим ҳам аҳил бўлмаганлари учун, тағин бирортаси русларга гуллаб қўймасин, деб ташвишланар эдим...\nБизнинг асосий вазифамиз ағдариб ташланган амирга қарши курашни давом эттириш ниқобида Бухоро миллий армиясини ташкил этиш ва Хива, Туркманистон, Қозоғистон вакилларини чақириб, "Туркистон миллий иттиҳоди " ташкилотини тузиш эди. Биз шунга тайёрланар эканмиз, июн ойининг бошларидаёқ Бошқирдистондан Қозоғистоннинг барча бурчагига, Ғулжадаги японларга, Фарғона водийсидаги босмачиларнинг таниқли раҳбарларига одамлар юбордик ".\n"Биз қозоқларнинг "Алаш Ўрда кўмитаси " аъзолари ва туркман зиёлиларини ҳам Бухорога таклиф этдик, — деб давом этади 3. Валидий, — уларни Бухоронинг шимол томонида жойлашган Харгуш қишлоғидаги бир хўжаликда кутиб олдик... Бошқирдистондан келган... офицерларимиз Бухородаги ҳарбий идораларда юқори лавозимларга жойлашиб олишди. Қарши, Шаҳрисабз, Ғузор, Карманада жойлашган ҳарбий қисмлар (яъни марказий ҳарбий қисмлар) шу офицерларнинг назорати ва таъсири остида бўлди... Бизнинг мақсадимиз қуйидагича эди: агар руслар бизга миллий қўшинларни қонуний равишда тузишга имкон беришмаса ёхуд биз тузаётган қўшинларни тарқатиб юборишса, босмачиларга қўшилиб, умумий курашни бошлаймиз... "\nЗ.Валидий Чўлпоннииг бу яширин ҳаракатдаги иштироки тўғрисида бирор сўз айтмаган. Айтмагангина эмас, ҳатто Чўлпондан қочиб-яшириниб ҳам юрган. Унинг назарида, рус айғоқчилари билан тўлган шаҳарда шоирона кайфият соҳиби бўлган Чўлпоннинг бу ҳақда гуллаб қўйиши мумкин эди. Аммо шунга қарамай, ўша кезларда Харгушда истиқомат қилган Чўлпоннинг чор атрофда рўй бераётган воқеалардан, Мухтор Авезов сингари ёзувчиларнинг келаётганидан хабарсиз бўлганига ишониш қийин. Қолаверса, унинг сиёсий вазиятдаги ўзгаришларни, Бухоро республикасининг советлашиб бораётганини сезмаслиги мумкин эмас. Зеро, у ҳали Бухорога бормай турибоқ, 1921 йил мартида, "Чақиргувчи, ўкиргувчи бир товуш Ботирларнинг жон сўраган товшидир. Йиқитувчи, ағдарувчи қўзғалиш яқиндаги зўр курашнинг бошидир ", деб ўзининг "босмачилик" ҳаракатига хайрихоҳлигини ошкора айтган эди. Орадан бир неча ой ўтгандан кейин, Фарғона водийсида рўй берган даҳшатларни ўз кўзи билан кўрганидан сўнг эса "Бузилган ўлкага" шеърини ёзган ва бундай ҳайқирган эди:\nОт минганда қушлар каби учгувчи,\nОт чопганда учар қушни тутгувчи,\nТоғ эгаси — сор бургутлар қаерда?..\nЧўлпон бундай оловли сатрлари билан азамат йигитларни большевиклар ҳокимиятига қарши курашга чақирган, уларни босмачилар сафига келиб қўшилишга ундаган эди.\nХуллас, Чўлпоннинг ҳам, З.Валидийнинг ҳам ташвишлари бежиз оловланмади. Большевиклар турли-туман баҳоналар билан БХСРнинг аксар раҳбарларига турли айблар қўйиб, уларни бадном эта бошладилар. Фитрат ҳибсга олишларидан қочиб, Тошкентга келди. У билан қарийб бир пайтда Чўлпон ҳам Бухорои шарифни тарк этди.\nЧўлпон Ф. Хўжаевнинг таклифи билан Бухорога борганида, тошкентлик дўст-ёрлар уни курашдан қочишда айблаган эдилар. У бундай кайфиятдаги ўртоқларига жавобан "Мен қочмадим" деган шеърини ёзиб, унда, жумладан, бундай деган эди:\nМен қочмадим! Нега мени "қочди", деб\nЙўқга мунча шовқин-сурон қилдингиз?\nҚучоғини "ўзлиги"га очди, деб\nОқ исмимга қора занжир илдингиз?\nМен "ўзлик"дан кўпдан бери узилиб,\n"Кўплик" ичра ботиб кетган танамен.\nУ "кўплик"нинг қайғусидан чўзилиб,\nҚулоч отиб, сузиб юрган яна мен.\nМен янгилар ўлкасидан синмаган\nБир қанотни тақиб олиб қўзғалдим.\nШу йўлимда япроқлари сўнмаган\n"Ёш ёғоч"нинг соясида тўхталдим.\nЧўлпон бу шеърн билан аввалги эътиқодидан қайтмаганини айтиб, "ёш ёғоч" — Файзулла Хўжаевнинг соясида миллий истиқлол учун кураш олиб боришини маълум қилган эди. Лекин бу "ёш ёғоч"нинг япроқлари, кўп ўтмай, тўкила бошлади. Унинг ўзи ҳам ана шу япроқлардан бири ўлароқ тўкилиб, Тошкентга қайтди.\nУ Тошкентга қайтар экан, поезд Ўрта Осиё темир йўлининг Жумабозор бекатида тўхтаганида, "Юпанмоқ истаги" деб номланган шеърини ёзади. 1922 йилнинг 9 июнида қоғоз бетига тўкилган қуйидаги сўзлар Чўлпоннинг кўнглидаги умид ниҳоли сўнмаганидан дарак беради.\nМана, ўша сатрлар:\nДенгизлар қайнаса, тошса сувлари\nКесилса йўлчининг истак йўллари,\nДенгизга айланса ўнг ва сўллари,\nБалки юпатгуси ҳўлланган кўзлар?..\nЎйланган йўлларга кўнгил юпанмас,\nКўнгилнинг истаги ўй билан қонмас,\nАйтарлар: бу тунда ёруғ шам ёнмас,\nЧақмаса гугуртни асл ўғиллар...\nЧўлпон шуурида қандай қутлуғ ниятлар туғилган, бошида қандай олижаноб ўйлар чарх урган бўлмасин, шоир кўнгли фақат бир нарсадан — Туркистон ўғлонларининг гугурт чақиб, тунни ёритишларидан мунаввар бўлиши мумкин эди. Чўлпон Анвар Пошани ана шундай ўғлонлардан бири, деб билди. Фалакнинг гардиши билан Бокудан Бухорога бутунлай бошқа мақсадда келган Анвар Поша Туркистонда бошланган миллий озодлик ҳаракатига тасодифан қўшилиб, ўша йил август ойининг бошларида сон жиҳатидан бир неча баравар катта рус армиясига қарши курашмоқчи бўлди. 4 август куни Балжуван яқинида бўлган қаҳшатқич жангда беш жойидан ўқ еб, ҳалок бўлди. Бу саркардага катта умид боғлаган Чўлпон астойдил қайғуриб, "Балжуван" шеърида: "Фарёдим дунёнинг борлиғин бузсин! Умиднинг энг сўнгги ипларин узсин!" — деб қайғу ва аламларини ифодалади.\nЧўлпон ва "Дархон"\n1923 йили Ўзбекистон ҳукумати босмачилик ҳаракатини тугатиш мақсадида "Дархон" газетасини ташкил этган. "Туркистон" газетасининг муҳаррири Абдулҳай Тожиев, Чўлпон ва Босит Қориев (Олтой) Андижонга бориб, "Дархон" газетасини чиқарганлар. Мутахассисларнинг уқтиришларига кўра, Анвар Пошанинг ўлимидан кейин босмачилик ҳаракати бир қадар сусайган ва пароканда ҳолга келган бўлиб, унинг давом эттирилиши тинч аҳолини ҳам, "босмачи"ларнинг ўзларини ҳам ҳалокатга олиб келиши мумкин эди. Шунинг учун, уларнинг айтишларича, Чўлпон бу нозик ишга аралашишдан воз кечмаган. Лекин шунга қарамай, у қаердадир ўз виждонига қарши иш тутган ҳисоблаб, қаттиқ изтироб чеккан.\nМуҳит гирдобида бир сомон парча,\nБир похол чўпидек оқиб борамен,\nҲар амал, ҳар ишни "ҳақ", деб борамен,\nВазминим қолмади бир узун қилча,\nдеб нола қилган у "Сомон парча" шеърида. Ҳатто шу шеърни қуйидаги бадбин хулоса билан тугатган:\nКирмаймен кўчанинг боши беркига,\nЧунки таслим бўлдим муҳит эркига...\nБундай сатрларни ўқиган китобхоннинг Чўлпон дунёқараши ва фаолиятида кескин ўзгариш юз берганига ишониши мумкин, албатта.\nЛекин сўроқ қайдномаларини ўқир эканмиз, баъзи бир фактлар бизни ўйлантирмай қўймайди. Чунончи, Чўлпон юқорида номлари қайд этилган ҳамроҳлари билан бирга Андижонга боришдан аввал Қўқонда Обиджон Маҳмудовнинг уйида меҳмон бўлганларини эслаб, бундай деган: "Фарғонада бўлган пайтимизда Обид чаток, Маҳмудовнинг уйида Абдулҳай Тожиев, мен ва Босит Қориев кенгаш ўтказдик. Шунда Обид чаток, НЭП жорий этилгани учун босмачиларга ҳарши ҳеч қаидай тадбир-чорани кўллаш керак эмас, зеро, босмачилик ҳаракати ўз-ўзидан тугайди. Босмачилик — Совет ҳокимиятининг зулмга асосланган сиёсати натижаси. Модомики, НЭП бу зулмга чек кўяр экан, омма босмачиликдан юз ўгиради. Абдулҳай Тожиев ҳам Обид чатоқнинг далилларига кўшилди... "\nБу сўзларни ўқир эканмиз, уларнинг НКВД ходими томонидан бичиб-тўқилганига ишонгинг келмайди, киши!\nЯна шу қайдномада қуйидаги маълумотларга ҳам дуч келамиз. Чўлпон терговчининг саволларига жавоб бериб, бундай деган: "1922—1923 йилларда пантуркистлар ташкилоти қуролланган босмачи-исёнчи кадрларни сақлаб қолиш мақсадида босмачилик ҳаракатини секин-аста тугатмоқчи бўлди. Кунларнинг бирида Рискулов мени ҳузурига чақириб, Мунаввар крри ва Заҳириддин аъламнинг олдига боришим ва улардан Фарғона водийсидаги босмачиларга мурожаатномани олиб, унга келтириб беришимни сўради. Мен Мунаввар қори билан Заҳириддин аъламнинг уйларига бир неча маротаба бордим, лекин мурожаатнома тайёр эмас эди. Ниҳоят, уч-тўрт кун ўтгандан кейин мен Рискуловнинг кўрсатмаси билан тузилган мурожаатномани Заҳириддин аъламдан олиб, Рискуловга келтириб бердим. Бу мурожаатноманинг мазмуни босмачиликни тинч йўл билан тугатиш ва босмачи-исёнчи кучларни келажак учун сақлаб қолишга қаратилган эди ".\nСўнгги жумланинг НКВД ходимлари томонидан таҳрир қилингани яққол кўриниб турган бўлса-да, бу парчада ҳам ҳақиқат уруғлари бордек туюлади. Ҳаттоки, назаримизда, миллатпарвар кишиларнинг босмачи кучларни келажак учун сақлаб қолиш мақсадида бу ҳаракатни вақтинча тўхтатишга мажбур бўлганлари сезилиб турибди.\nХуллас, Чўлпоннинг "Дархон" газетасидаги фаолияти унинг чекиниши, "сомон парча"га айланиши эмас, балки вазиятга тўғри баҳо беришининг натижаси эди.\n1921 йилнинг наврўз куни эди. Чўлпон Тошкентда яқин дўст-ёрлари билан қутлуғ айёмни қарши олиб, гурунг қуради. Бу гурунг иштирокчилари орасида кимлар бўлгани номаълум. Лекин шу нарса аниқки, суҳбат мавзуи миллий истиқлол учун кураш масаласига бориб тақалганида, кимдир бу курашнинг бирор натижа билан тугашига шубҳа билдириб, советлар билан ҳамкорлик қилишни таклиф этади. Чамаси, гурунгда ҳозир бўлган кишиларнинг аксари бу фикрга қўшилади. Фақат бир кишигагина бу фикр ёқмайди. Бу, Чўлпон эди. У шу куни дўст-ёрлари билан хайрлашиб кетгач, "Тилак йўлида" деган шеърини ёзади. Сарлавҳадан кейин "Чарчаганларга" деган бағишлови бўлган бу шеър қуйидаги сатрлардан иборат:\nКетган йўлим тўғри йўлдир, кетамен,\nҚандай тўсиқ-моне бўлса, ўтамен.\nМен кетамен, тилак, дея кетамен,\nҲеч тилаксиз қуруқ танни нетамен?\nТилак йироқ, ёғдуси-да кўринмас,\nОй кетармен, йил кетармен, етилмас,\nБу йўлларда балки шафқат этилмас.\nЯна "тилак", "тилак", дея кетармен,\nБир жон экан, майли, қурбон этармен!\nЧўлпон шу шеърида ифодаланган ваъдасига содиқ қолди. У ўз тилаги ортидан кетиб, ширин жонини истиқбол ва истиқлол йўлида қурбон қилди.


Моуринью Россия футболи ҳақидаги фикрлари билан ўртоқлашди\n09:55 / 20.06.2015\n“Челси” клуби бош мураббийи Жозе Моуринью уни “Зенит” яримҳимоячиси Аксель Витсель қизиқтирмаслиги ҳамда ҳозирда Россияда Дмитрий Аленичевга ўхшаган футболчилар йўқлигини таъкидлаб ўтди. Бу ҳақда Radio RCA хабар бермоқда.\nЭслатиб ўтамиз, Дмитрий Аленичев ўз вақтида Моуринью қўл остида “Порту” сафида Европа Чемпионлар Лигаси (2004) ва УЕФА кубогини (2003) қўлга киритган ҳамда Европанинг барча расмий клублараро мусобақаларини ютган ҳамда бу мусобақаларнинг финалларида тўп урган ягона россиялик футболчи ҳисобланади.\n“Сиз биласизки, биз ҳақиқатан ҳам Россия футбол бозорини таҳлил қилиб борамиз. Россияда менга Дмитрий Аленичевни эслата оладиган бирорта ҳам футболчи йўқ. Аленичев ажойиб ўйинчи ва ҳақиқий профессионал эди.\nМен яқинда Россия термаси ўйинини кўрдим ва менда жамоага футболчиларни кўчадан олишгандек таассурот пайдо бўлди. Мен баъзи ўйинчиларни биламан, агар уларга қизиқиш бўлган бўлса ҳам, бироқ ишга бундай ёндашиш билан улар ҳеч қачон дунёниннг энг яхши чемпионатларида тўп сура олмайдилар. Бундан ташқари, Россияда футболчиларни бузадиган катта пуллар ҳам бор.\nВиллиан ва Это’о Россия чемпионатидан кейин менинг машғулотларимга жуда қийин кўникдилар. Мен футболчилар бундай аҳволда бўлиши мумкинлигидан ҳайратда қолдим. Ҳа, мен Витсель Россияни тарк этмоқчилигини эшитдим, бироқ “Челси”да унга ҳеч қандай қизиқиш йўқ. У Португалияда ўйнаганда мен уни “Интер”да кўришни истагандим, бироқ у энди бошқа ўйинчи. Ўйинчилар борасида гапирадиган бўлсак, Россияда ҳаммадан кўра кўпроқ Промес ва Шатов ажралиб туради, бироқ биз улар билан ҳам таркибимизни кучайтиришни истамаймиз”, деб ўз фикрларини билдирди Моуринью.


Бу ҳақда компания веб-сайтида маълум қилинди.\nTwitter ижтимоий тармоғининг асосчиси Жек Дорси тармоқда сиёсий рекламаларга чекланиши ҳақида хабар берди.\nРостдан ҳам савол туғилади: бунчалик «деталли» фото қаердан, қай йўл билан олинган? Трампнинг мақсади нима? Шубҳали...\nРоссиялик блогер Владислав Синица «Twitter»даги пости учун 5 йилга озодликдан маҳрум этилди.\nТизимнинг бундай глобал тарзда ишдан чиқишига нима сабаб бўлгани ҳозирча номаълум.\nМаск твитлари билан кўпинча бошоғриқларга сабаб бўлиб келган. Масалан, Қимматбаҳо қоғозлар ва биржалар комиссияси (АҚШ) мувофиқлаштирувчи билан олдиндан келишмасдан туриб компания ҳақидаги муҳим маълумотларни «Twitter»да чиқариб юборгани учун Маск билан судлашганди.\nҲозирча тест синовлари кетяпти, илова «классик» кўринишига унча ўхшамайди.\nИжтимоий тармоқ раҳбарияти бу функция мулоқотни махфийлаштириб, шахсий ёзишмалар даражасига чиқаради, деган фикрда.\nИжтимоий тармоқларда анча фаол бўлган АҚШ президенти Дональд Трамп куни кеча «Твиттер»даги саҳифасида қуйидагича пост қолдирибди: «Америка дунё ҳурматини қайта қозонди!».


2019 йилда Ўзбекистон каратэ бўйича Осиё чемпионатига мезбонлик қилади\nСана: 14-07-2017, 12:35\n2019 йилда Ўзбекистон каратэ бўйича Осиё чемпионатига мезбонлик қилади. Бундай қарор Осиё каратэ Федерациясининг (AKF) Остона (Қозоғистон) шаҳрида бўлиб ўтган Конгресси давомида қабул қилинди, деб хабар бермоқда 1news.uz.\nAKF конгрессининг қарорига кўра, 2018 йилги Осиё чемпионати Иорданияда, 2018 йилги ёшлар ўртасидаги Осиё биринчилиги эса – Японияда бўлиб ўтади. 2019 ва 2020 йиллардаги Осиё чемпионатлари мос равишда Ўзбекистон ҳамда Индонезияда ўтказилади. dle 10.2 скачать , Быстрый торрент трекер КиноСвин рунета Манба: http://kun.uz/news/2017/07/14/2019-jilda-uzbekiston-karate-bujica-osie-cempionatiga-mezbonlik-kiladi\nСервер Жепаров: «Барчаси жуда оддий – қолган ўйинларда ғалаба қозонишимиз керак»26-29 май кунлари Сурхон вохаси полвонларни чорлайдиКопа Америкада Осиё ва Европадан ҳам терма жамоалар иштирок этишадиОсиё чемпионати. Финалда Ўзбекистондан 9 вакилАстанага "Реал" билан "Барселона" келаётир! Тошкентгачи?U-23 Осиё чемпионати–2018 саралаш босқичига 17 март куни қуръа ташланади


Бухорода 3 ойда 933 та жиноят қайд этилган\nБу ҳақда бугун, 10 май куни бўлиб ўтган халқ депутатлари Бухоро вилояти кенгашининг ХХХIV сессиясида маълум қилинди. Вилоят ҳокимлиги ахборот хизматининг хабар беришича, вилоят ҳокими Ботир Зарипов бошқариб борган сессияда тегишли масалалар бўйича вилоят ИИБ бошлиғи Шуҳрат Алиев, вилоят прокурори Маҳмуд Истамов, вилоят ҳокимининг ўринбосари маҳалла ва оилани қўллаб-қувватлаш бошқармаси бошлиғи Йўлдош Жумаевнинг ҳисоботи тингланган.\nБухоро вилояти ИИБ бошлиғи Шуҳрат Алиевга кўра, жорий йилнинг 3 ойи мобайнида вилоят ҳудудида жами 933 та жиноят қайд этилиб, ўтган йилга нисбатан 330 тага, жиноят қидирув соҳасидаги жиноятлар 275 тага кўпайган.\nҚайд этилган жиноятлар 100 минг аҳоли сонига нисбати ўртача 47 тадан тўғри келган. Бу кўрсаткич 2020 йилга нисбатан 16 тага ўсган. Рўйхатга олинган жиноятларнинг 474 таси жорий йилда, 459 таси аввалги йилларда содир этилган. 313 таси ҳуқуқни муҳофаза қилувчи органларнинг ташаббуси билан аниқланган жиноятларни ташкил этса, 620 таси олдини олиш мумкин бўлган жиноятлардир.\nМазкур муддатда ҳудудда қотиллик жинояти 3 тага, талончилик 4 тага, ўғирлик 70 тага, безорилик 1 тага, фирибгарлик 119 тага, товламачилик 1 тага, ўртача оғирликдаги тан жароҳати 14 тага, енгил тан жароҳати етказиш 31 тага кўпайган.\nСессияда вилоят ҳудудида содир этилаётган жиноятлар шаҳар-туманлар, секторлар, маҳаллалар кесимида бирма-бир таҳлил қилинди. Хизмат фаолияти давомида ҳудудда ҳуқуқбузарликларнинг олдини олиш ҳамда жиноятчиликни жиловлаш борасида йўл қўйган жиддий хато, камчиликлари учун секторлар раҳбарлари, профилактика инспекторлари ва маҳалла фуқаролар йиғинлари раислари кескин огоҳлантирилди.\nВилоятда «Темир дафтар», «Аёллар дафтари» ва «Ёшлар дафтари» асосида амалга оширилаётган ишлар бўйича вилоят прокурори Маҳмуд Истамовнинг ахбороти тингланди.\nИсматов «Саховат ва кўмак умумхалқ ҳаракати» йўналишида ижтимоий ҳимояга муҳтож бўлган оилаларни қўллаб-қувватлаш бўйича прокурорлар секторларидаги 558 та эҳтиёжманд оилага 158,9 миллион сўмлик озиқ-овқат, 11,7 миллион сўмлик дори-дармон, 66,9 миллион сўмлик чорва ва 32,1 миллион сўм пул маблағлари моддий ёрдам сифатида тарқатилганини маълум қилди.


Самара ва Оренбург областларида ушланиб қолган ўзбекистонликлар поездда олиб келинади\n13.07.20 14:53\tmsk\nОренбург областида ушланиб қолган мингрантлар учун палатали лагерь. 56orb.ru сайти видеотасвиридин лавҳа\nРоссиянинг Самара ва Оренбург областларидаги рус-қозоқ чегарасида йиғилиб қолган ўзбекистонликлар поезд билан ватанга олиб келинади. Бу ҳақда Kun.uz нашри Ўзбекистон Давлат хавқсизлик қўмитасининг чегара қўмитасига таяниб хабар беради.\nЎзбекистон фуқароларини Қозоғистон орқали темир йўл билан олиб кетиш масаласи ҳал этилган, Россиянинг ҳам «Ўзбекистон темир йўллари» компаниясига рухсат бериши кутилмоқда.\n13 ва 14 июль куни ўзбек томони Россияга учта поезд составини юборади. 15 июль куни Самарадан иккита поезд, 16 июлда Оренбургдан битта поезд йўлга тушади. Самарадан кетадиган йўловчининг поезд чиптаси 10,1 минг рубль ($144) туради. Оренбургдан Ўзбекистонга кетмоқчи бўлган йўловчилар чипта учун 8,5 минг рубль ($121) тўлайдилар. Барча поездларда Ўзбекистон Миллий гвардияси ва Ички ишлар вазирлигининг ходимлари ҳамроҳлик қиладилар.\nҲар бир рейс билан 700 тадан одамни олиб кетиш режалаштирилган. Уларнинг барчаси Ўзбекистонга келганидан сўнг карантинга олинади. 1200 га яқин фуқаро Наманганда, 900 та одам Тошкент вилоятидаги «Ўртасарой» карантин лагерига жойлаштирилади.\nЎзбекистонликларни темир йўл билан олиб кетиш ташкиллаштирилганига сабаб, кўпчилик мигрантлар «Ўзбек ҳаво йўллари» компаниясининг чартер самолётларига $500-700 ҳисобига чипта сотиб ололмасликларини билдирганлар. 88 мингта ўзбекистонлик уйга қайтиш истагини билдирган, улардан 5,5 мингтаси иқтисодий қийин аҳволда эканини айтади. Ҳозирда Самара областининг Большая Черниговка қишлоғида таҳминан 1700 та мигрант бор, яна 700 нафар ўзбекистонлик Оренбургнинг Бузулук районида тўпланиб қолган. «Медуза» репортажига кўра, ўзбекистонликлар қўлбола лагерларда, антисанитария шароитида яшамоқдалар. Уларга маҳаллий ҳукумат, аҳоли ва узоққа юк ташийдиган ҳайдовчилар кўмак бермоқдалар.\nРус-қозоқ чегарасида ўзбекистонликларнинг йиғилиб қолиши биринчи марта содир бўлаётгани йўқ. Май ойида 1200 нафар ўзбекистонлик махсус автобусларда ватанга олиб кетилгани ҳақида хабар берилганди. Ўшанда Ўзбекистон Ташқи ишлар вазирлиги вакиллари одамларни ёппасига олиб кетиш бир марта ташкил этилгани ва бу ишлар такрорланмасини маълум қилгандилар. Дипломатлар РФда ишлаётган ўзбекистонликлардан мустақил равишда Қозоғистоннинг ёпиқ чегарасида йиғилмасликни, чартер рейслари билан ватанга қайтишларини сўрагандилар.


Суперлига 3-турдаги рақибимиз “Бухоро” – "Сўғдиёна" футбол клуби расмий сайти\nСуперлига 3-турдаги рақибимиз “Бухоро”\nЎзбекистон Суперлигаси 3-тур доирасида “Сўғдиёна” “Бухоро” жамоасига қарши майдонга тушади. Эътиборингизга жамоаларнинг Бухородаги бўлиб ўтган учрашувлар тарихини ҳавола этамиз.\nБиринчи давра 15-турида “Сўғдиёна” ўз майдонида “Бухоро”га қарши баҳс олиб борган эди. Ушбу баҳснинг 11 дақиқасида ҳисобни очган эди. Иккинчи бўлимда жамоамиз хужумчиси 64 дақиқада ҳисобни тенглаштирди. 1:1. Заҳирадан майдонга тушган Бахриддин Ваҳобов Шохрух Эшбўтаев дарвозасини ишғол қилишга муваффақ бўлди бўлди ва ҳисобни 2:1 кўринишига олиб келган эди. Шу тариқа ўйин меҳмонларнинг фойдасига якунланган эди.\nИккинчи давранинг 30-турида “Сўғдиёна” Бухорога сафар қилди ва “Бухоро” жамоасига қарши майдонга тушди. Ўйинда рақиб жамоа Азамат Алланиёзов голи эвазига (1:0) ғолиб чиққан эди.\n“Бухоро” Суперлиганинг 2-турида Қаршида “Насаф” га қарши майдонга тушди ва 3:1 ҳисобида мағлубиятга учради. “Сўғдиёна” эса ўз майдонида “Нефтчи” ни қабул қилди ва ушбу ўйинда ҳисоб очилмади.\nЎЙИНИ ОЛИМ ТЎЙЧИБОЕВ БОШҚАРАДИ\n“Бухоро” (Бухоро) – “Сўғдиёна” (Жиззах)\nҲакамлар: О.Тўйчибоев (Фарғона), Р.Кападзе (Фарғона), Ш.Аъзамов (Фарғона), К.Расулов (Қарши).\nНазоратчи – А.Хотамов (Тошкент).\n“Сўғдиёна” ҳамда “Бухоро” клублари олий лигада шу кунгача 44 бор куч синашишган.“Бухоро” ҳисобида 22 та, “Сўғдиёна” ҳисобида 16 та ғалаба мавжуд. 6 ўйинда дуранг натижа қайд этилган. Тўплар нисбатида устунлик бухороликлар томонида: 62:58. “Бухоро” ўзаро ўйинларда 72 очкони қўлга киритган бўлса ,жиззахликлар 54 очкони қўлга қиритган. “Бухоро”нинг энг йирик ғалабаси 4:1, “Сўғдиёна”нинг энг йирик муваффақияти 6:2.\n“Бухоро” майдонида ўтган барча учрашувлар:\n25.11.2017 «Бухоро» – «Сўғдиёна» 1:0\n05.11.2016 «Бухоро» – «Сўғдиёна» 3:0\n01.07.2015 «Бухоро» – «Сўғдиёна »1:0\n27.08.2014 «Бухоро» – «Сўғдиёна» 2:1\n23.03.2013 «Бухоро» – «Сўғдиёна» 4:1\n09.09.2011 «Бухоро» – «Сўғдиёна» 2:1\n17.10.2009 «Бухоро» – «Сўғдиёна» 0:0\n13.09.2008 «Бухоро» – «Сўғдиёна» 2:3\n28.05.2006 «Бухоро» – «Сўғдиёна» 3:0\n25.09.2005 «Бухоро» – «Сўғдиёна» 1:0\n21.08.2004 «Бухоро» – «Сўғдиёна» 1:2\n20.04.2002 «Бухоро» – «Сўғдиёна» 0:4\n21.04.2001 «Бухоро» – «Сўғдиёна» 1:1\n14.08.2000 «Бухоро» – «Сўғдиёна» 3:2\n14.08.1999 «Бухоро» – «Сўғдиёна »1:0\n19.08.1998 «Бухоро» – «Сўғдиёна» 0:1\n14.09.1997 «Бухоро» – «Сўғдиёна »0:0\n11.06.1996 «Бухоро» – «Сўғдиёна» 2:1\n24.09.1995 «Бухоро» – «Сўғдиёна »0:3\n23.10.1994 «Бухоро» – «Сўғдиёна »3:2\n20.10.1993 «Бухоро» – «Сўғдиёна »1:0\n26.04.1992 «Бухоро» -«Сўғдиёна»3:1\nБухородаги 22 та ўйиндан 5 тасида “Сўғдиёна” ,13 тасида “Бухоро” ғалаба қозонган. 3 та ўйинда дуранг натижа қайд этилган.\nЁшлар лигаси баҳси 15 март куни соат 16:00 да “Умид” спорт мажмуасида бўлиб ўтади. Асосий таркиб учрашуви 16 март куни 20:00 да “Бухоро” спорт мажмуаси стадионида ўтказилади. Учрашувни «Спорт» телеканали орқали жонли томоша қилишингиз мумкин. Ўйинни Дилшодбек Тўхтабеков шархлайди.\n“БУХОРО” ДАГИ ТАНИШ ФУТБОЛЧИЛАР\nСаламат Қутибаев 2013 йилда, Раббим Ҳасанов 2016 йилда “Сўғдиёна” шарафини ҳимоя қилишган.\nPrevious Article“Cўғдиёна” стадионида оилавий сектор ташкил қилинди\nNext Article“Сўғдиёна” эртага оқ-қора, “Бухоро” эса ҳаворанг либосда майдонга тушади


Lexus янги спорт седанини тақдим қилди\n23:19 / 11.04.2017\nLexus компанияси LS седанининг спорт версиясини ошкор қилди. Компания матбуот хизматининг маълум қилишича, янги модел LS 500F Sport деб номланган ва 12 апрелда Нью-Йоркдаги автосалонда намойиш қилинади.\nСедан янги глобал платформа GA-L’нинг узайтирилган версиясида қурилган. Компанияда таъкидланишича, бу шасси яхшироқ бошқарувчанликни, юриш равонлигини ва салонда осойишталикни таъминлайди. Автомобиль ўзгача ён юбкалар, 20 дюймли ғилдирак дисклари ва янги радиатор панжараси олган.\nСалонда спорт ўриндиқлари, педалларга алюмин қўйилмалар, LC500 купесидаги каби асбоблар панели ўрнатилган. Машина, шунингдек, модернизацияланган тормоз тизими, қайта созланган рул бошқаруви ва такомиллашган пневмоподвеска билан жиҳозланади.\nЯнги машина капоти остида бензинда ишловчи 3,5 литрли V8 двигатели ўрнатилади. Моторнинг кучи 415 от кучини ташкил қилади ва у 10 поғонали автоматик узатмалар қутиси билан биргаликда ишлайди. Машина 100 км/соат тезликка 4,5 сонияда эриша олади.\nБундан ташқари, мижозларга спорт седанининг гибрид куч қурилмасига эга варианти ҳам таклиф қилинади. Куч қурилмаси таркибига 3,5 литрли V6 мотори ва у билан биргаликда ишловчи иккита электродвигатель киради. LS’нинг бу модификациясининг умумий қуввати 354 от кучини ташкил қилади. Бу машина 100 км/соат тезликка 5,2 сонияда эришади.\n#LS 500F Sport\nConsumer Reports йилнинг энг ишончли ва ишончсиз автомобиллар рейтингини эълон қилди\nLexus ўзининг илк серияли электромобилини тақдим қилади\nLexus келажак электромобилини намойиш қилди


“НАВРЎЗ” БАЙРАМИГА МУСУЛМОН ОЛИМЛАРИНИНГ МУНОСАБАТИ\nНеча асрлар давомида юртимиз халқлари томонидан кенг нишонланиб келинадиган Наврўз байрами қадимдан асосан форс ва турк мусулмон халқларининг анъанавий умумхалқ шодёнаси ҳисобланган. Зеро, Наврўз — баҳор фасли байрами бўлиб, араблар уни нийруз (نيروز) деб ҳам атаганлар.\nМашҳур араб тарихчиси Қалқашандий ўзининг “Субҳу-л-а‘ша” номли асарида “Нийруз” бутун турон ва форс халқлари нишонлайдиган баҳор байрами бўлиб, ҳатто Миср қибтийлари ҳам кейничалик бу байрамдан илҳомланиб, ўз миллий байрамлари сифатида нишонлашни бошлашган”лигини ёзиб қолдирган.\nНаврўз байрамига Маҳмуд Салим Қазвиний ўзининг “Осору-л-билод ва ахбору-л-‘ибод” асарида “Нийруз” — “Янги кун” маъносини англатиб, араб бўлмаган ажам мусулмон ўлкалари нишонлайдиган умумхалқ баҳор байрами ҳисобланади. Ўша куни тун ва куннинг вақти ҳам тенглашади, деҳқончилик урф бўлган мусулмон ўлкалари ерга уруғ қадайдилар ва Аллоҳдан ўша йилги ҳосил баракотли бўлишини сўраб дуо қиладилар”, - деган.\nСаъид Ҳошим Надвий ўзининг “Тазкирату-н-наводир” асарида “...ажам халқлари ислом динига арабларда урф бўлмаган гўзал одатлари билан кириб келиб, ушбу халқлар яшайдиган ўлкаларда мусулмонлар ҳаёти янада гўзал шаклга эга бўлди. Хуросон ва Мовароуннаҳрда яшайдиган мусулмон халқларининг Наврўз байрами баҳорги байрам бўлиб, ўша кунлари мусулмонлар Аллоҳга муножот айтиб, барака сўрашлари қандай ҳам гўзал”, - дея ушбу халқ байрамига гўзал таъриф берган.\nЯна бир тарихчи олим Табарий ўзининг “Тариху-л-умам ва-л-мулук” асарида Наврўз байрамини оддий халқ вакилидан тортиб султонларгача нишонлайдиган ва ҳеч қандай мусулмонни куфрга бошламайдиган умумхалқ байрами, - дея этироф этган.Дарҳақиқат\n, юқорида келтирилганидек, неча асрлардан бўён кўплаб мусулмон тарихчилари Наврўз байрамига ижобий таъриф бериб келишган. Бу мазкур байрамга нисбатан ислом дунёсида ҳеч қайси замонда тўсиқ ва тақиқ қўйилмаганидан далолат беради.\nИккинчитарафдан эса, мусулмон ўлкалари турли жўғрофий минтақаларда жойлашган бўлиб, араб, форс ва мовароуннаҳр ўлкаларини бир-бирига асло қиёслаб бўлмайди. Чунки, араб диёрларида жойлашув минтақаси ва табиий иқлим шароитидан келиб чиқиб, деҳқончилик аҳолининг асосий ҳамда ҳаётий касби ҳисобланмаган.\nШунинг учун баҳор фаслининг бошланиши бўлган — Наврўз байрами — деҳқончилик, эртанги фаровон кунга тараддуд мавсуми рамзи сифатида ҳам араб давлатларида бўлмагани табиийдир.\nАммо ажам ўлкаларида мазкур байрамга ҳамиша алоҳида эътибор берилиши бежиз эмас. Зеро, Наврўз байрами аҳолисининг ҳаёт тарзи асосан деҳқончилик ва чорвачилик билан боғлиқ халқнинг интиқ кутган ва кенг нишонлайдиган мавсумий байрами бўлгани заруратдир. Буни Мовароуннаҳрда яшаб ўтган кўплаб ҳанафий фақиҳларининг Наврўз байрамга нисбатан холис фиқҳий қарашларида ҳам кузатиш мумкин.\nБухоро фиқҳ мактабининг йирик вакили Бурҳонуддин Маҳмуд Бухорий ўзининг “Муҳит ал-Бурҳоний” асарининг деҳқончилик қилиш ва суғориш шартлари бўлимида Наврўз байрамини ўтказиш мубоҳ (рухсат) амал эканлиги билан боғлиқ маълумотлар учрайди. Жумладан, фақиҳ Алоуддин Косонийдан ривоят қилиб айтадики, “Баҳорнинг бошланиши ва Наврўз байрами кунлари Самарқанд аҳли Зарафшон дарёси артофида тўпланиб, дарё сувини экинзорларга буришни дуо ва Аллоҳдан барака сўраб бошлар эдилар. Авомнинг бу йиғинига Самарқанд фақиҳлари рухсат берганлар”, деб ёзади.\nЙирик Бухоро фиқҳ мактаби вакили Разийуддин Сарахсий ўзининг “Муҳит ас-Сарахсий” асари, “музораъа” (деҳқончилик қилиш)нинг фиқҳий асослари бўлимида Наврўз — бу янги кундир. Бу кунда ерга экин-текин ишларини бошлаш мубоҳ амал бўлиб, Наврўз байрами динга киритилган эътиқодий амал ёки ислом таълимотларини бузадиган бидъат эмас, деб таъриф беради.\nХулоса ўрнида айтиш мумкинки, бу байрам барча ажам, жумладан, туркий, форс, тожик, урду халқлари учун бирдек — янги, баҳорий деҳқончилик мавсумининг бошланиши сифатида неча асрлардан буён қараланди ва кенг байрам сифатида нишонланиб келинади.


GULI Монакода бўлиб ўтган хайрия тадбирига ҳомийлик қилди - Uzbegim | Uzbegim\nPosted on 05/25/2012 By admin America, Art\nGULI бренди 23 май куни Монако шаҳзодаси Альберт II ҳамда АҚШнинг 42-президенти Бил Клинтон жамғармаси томонидан Монте-Карлода ўтказилган хайрия кечасида (Nights in Monaco) ҳомийлик қилди. Кеча меҳмонлари орасида актриса Диана Крюгер турмуш ўртоғи Жошуа Жексон билан, Роуз МакГоун, Хофит Голан, Chopard вице-президенти Каролина Шойфеле, актёр Билли Зейн, жаз қўшиқчиси Каро Эмеральд бор эди. Меҳмонларни шаҳзода Альберт II ва Билл Клинтоннинг шахсан ўзлари кутиб олишди.\nКечанинг бошланишидаёқ меҳмонлар ўзбек маданиятнинг ёрқин намуналари билан танишиш имкониятига эга бўлдилар. GULI бренди Фонд Форум ҳамда Марказий Осиёдаги етакчи нодавлат ташкилотлари билан ҳамкорликда кечада катта кўргазма билан иштирок этди.\nУнда асосий эътибор GULI коллецияларига қаратилди. Замонавий руҳда тайёрланган анъанавий заргарлик буюмлари барчада бирдек илиқ таасурот қолдирди. Энг сара музей ва шахсий коллекцияларда сақланаётган ноёб либослар ва тақинчоқларнинг фотокўргазмаси эса меҳмонларнинг ҳайратини оширди.\nЗеро, замонавий технологиялар воситасида тайёрланган фотокўргазма экспозицияларидаги образлар томошабин нигоҳи остида навқирон инсондан кекса муйсафид ҳолатига киради, либослар эса ўзгармай қолаверади.\nБу эса авлодлар ўзгаради, анъаналар боқийдир, деган нақлнинг ёрқин бир ифодасидир. Фонд Форум ва GULI нинг мазкур кўргазмаси таниқли fashion-фотографи Алихан томонидан тайёрланди.\nGULI нинг заргарлик буюмлари эса атроф-муҳитни муҳофаза қилиш хайрия акцияси сифатида аукционга қўйилди. эътироф этиш жоиз, GULI коллекцияси аллақачон ноодатий санъат намуналари ихлосманлари қалбини ошно этиб бўлган.\nКим ошди савдосида шунингдек CORA фирмасидан эксклюзив бриллиант тақинчоқлар тақдим этилди.


3. Жануби-ғарбий Т я н ь - Ш а н д а тарқалган ареали бўлинган, камёб эндемик тур.\nБўйи 15–20 см, попуксимон илдизли, кўп йиллик ўт. Илдизпоя бўғзидан чиққан қўнғир барглари қисқа, бир нечта поялар ўсиб чиқади. Новдалари сершох, сербарг. Барглари патсимон бўлинган, юпқа, майда. Гуллари йирик, якка-якка, тўқ сариқ рангли. Меваси юпқа илмоқсимон учли, хиёл қайрилган. Май ойида гуллаб, меваси июль–август ойларида етилади.\nТошкент вилояти: Чотқол тизмасида – Паркент, Заркент қишлоқлари атрофларида, Сўқоқсой, Бошқизилсой ва Келинчаксойда; Қурама тизмасида – Қамчиқ довонида тарқалган.\nТоғларнинг юқори қисмидаги тошли, шағалли, майда жинс тупроқларда ва қояларда ўсади.\nБу тур тарқалган ерлар 3,5–4 минг гектарни ташкил қилади. Умумий сони 30–40 минг туп атрофида.\nУниб чиқиш қобилияти 1–2 фоизни ташкил этади. Етилган уруғлари 2–3 йилдан сўнг униб чиқади. Рақобатга чидамсиз. Қўриқхона шароитида якка ҳолда ўсган катта ёшдаги туплари аниқланган.\nЧотқол давлат биосфера қўриқҳонасида муҳофаза қилинади.


Карзай ва Зардорий учрашади\n29 ноябр 2020, Тошкент вақти: 03:38\nБугун Афғонистон ва Покистон президентлари Истанбулда учрашадилар.\nҲамид Карзай ва Осиф Али Зардорий ўртасида Туркия воситачилигида иккинчи бор уюштирилаётган учрашув икки қўшни давлатни бир-бирига тобора яқинлаштириш мақсадини кўзлайди.\n2007 йилда Анқарада учрашган президент Карзай ва Покистоннинг собиқ президенти Парвиз Мушарраф Толибон исёнчиларига қарши биргаликда курашишга келишиб олган эди.\nАфғонистон расмийлари Покистонни жангариларни чегарада тўхтатиш учун етарли чора кўрмаётганликда айблаб келади. Покистон бу айбловларни рад этади.\nАфғонистондан олинган сўнгги хабарларга кўра, Хост шаҳрида ҳукумат биноларига қарши уюштирилган худкуш ҳужумлар оқибатида камида икки киши ҳалок бўлган.\nЧоршанба куни Ҳирот шаҳрида қуролланган шахслар икки нафар қабила етакчисини отиб ўлдирган. Кеча эса Ҳилманд вилоятидаги Герешк шаҳрида НАТО қуролли кучлари таркибидаги икки Дания аскари ҳалок бўлди.


"Google"нинг 2015 йил 1 апрелидаги барча ҳазиллари » Скачать музыку бесплатно новинки музыки 2016-2017\n"Google"нинг 2015 йил 1 апрелидаги барча ҳазиллари\nXABARDOR.UZ: Барча компаниялар ҳам "Google"га ўхшаб 1 апрель "Ҳазил куни"га аҳамият беравермайди. Мазкур ахборот технологиялар гиганти ўз сервисларида турли хазилларни жойлаштиради. Биз гугл-хазиллари рўйхатини битта ягона рўйхатга жойлаштирдик. "Elgoog" — сайтнинг тескарига ўқилиши Манзиллар қаторида "com.google" манзилини киритсак, биз одатий саҳифанинг акси кўринишига тушиб қоламиз. Бу ерда барча нарса матнни теришдан тортиб, қидирувлар натижасигача тескари ҳолда кўринади. Компания илк бора биринчи даражадаги домен ".google"дан мазкур сайт учун фойдаланган. "Google Maps"да "Pac-man" "Pac-man"да шаҳрингиз харитасини йиғиш бўйича ўйинни ўйнаш имконияти. Компания бу бўйича ўйин қоидалари деб номланган алоҳида саҳифани ишга туширган. Ижобий томони шундаки, ўйин нафақат десктопда, балки хаританинг мобиль кўринишида ҳам ишлайди. "Google Panda" "Google"нинг Япониядаги бўлими янги маҳсулот "Google Panda"ни чиқаришини маълум қилди, у "Google Now" сервиси ўрнатилган юмшоқ ўйинчоқ кўринишида бўлади. Компания "Panda"дан мобиль маҳсулот сифатида фойдаланган (югураётган пайтда ўйинчоқни қўлда маҳкам ушлаб турилади). Юмшоқ пандалар билан суҳбат қилиш ва ниҳоят амалий мазмунга эга бўлди. Тугмаларсиз клавиатура "Google"нинг Япониядаги бўлими биттагина ҳазил билан чегараланмай, янги гаджет - қўл ёрдамисиз матн териш мумкин бўлган клавиатура чиқараётганлигини маълум қилди. Эълонга бириктирилган видеороликда бундай қурилма нима учун кераклигини тушунтиради ва гаджетнинг ишлаб чиқариш жараёнини намойиш этади. #Chromeselfie Мазкур номдаги янги тугма "Chrome"нинг мобиль браузерида пайдо бўлди. У камерани тез ишга тушириш ва браузердаги очиқ бўлган сайт фонида "селфи"ни амалга ошириш ва тасвирга олинган суратни бошқаларга ҳам улашиш имконини беради. Ҳақиқий маҳсулотга жуда ўхшаш. "Smartbox" "Google" компанияси ўзининг "Inbox" маҳсулотидаги технологияларни одатий почта билан юзага келадиган муаммоларни ҳал қилиш мақсадида ишлатишга қарор қилди. Мазкур технология бўйича интернетга жойлаштирилган навбатдаги видеода "Smartbox" қутиси спам ва исталмаган почталар билан курашиши намойиш этилган. У ҳатто почтальон янги мактуб олиб келганида ҳам телефонга эслатмалар юборади. Балки булар "Google"нинг бугунги барча ҳазиллари эмасдир. Мазкур мавзуга оид маълумот топсангиз, бизга ёзиб юборинг. Manba: xabardor.uz


Баҳром Назаров Махсет Ўтемуратов билан қорақалпоқча дуэт айтмоқчи- Kruz.uz\nБаҳром Назаров Махсет Ўтемуратов билан қорақалпоқча дуэт айтмоқчи\n16:09, 03.06.2018 1230 0 Маданият\nНукус шаҳридаги «Турон» стадионида спорт фестивали ўтказилгани ҳақида хабар бериб ўтган эдик. Фестивалда нафақат футболчи, мураббий ва журналистлар, балки таниқли эстрада хонандалари ҳам иштирок этишди. Биз футбол ўйинини томоша қилиб ўтирган ва танаффус пайтида стадионга тушиб, қўшиқ куйлаган Баҳром Назаровнинг фикрлари билан қизиқдик.\n- Бу ерда бўлиб ўтаётган фестивал кўзимизни қувонтирди. Эрталаб Нукус шаҳридаги мактабгача таълим муассасасида бўлдик. У ерда энг зўр шароилар яратилган экан. Энг асосийси болажонларимиз учун энг қулай ва замонавий жиҳозлар билан жиҳозланган экан. Қолаверса, кам таъминланган оилалар бундай шароитдан жуда ҳам хурсанд экани кўзларидан кўриниб турибди. Ўйлайманки Юртбошимиз томонидан яратиб берилаётган ажойиб шароитлардан сўнг юртимизга нафи тегадиган, етук, буюк инсонлар етишиб чиқади.\nФутбол фестивали ҳам ажойиб тарзда ўтмоқда. Ёшларимиз майдонда тўп суришмоқда. Ундан кейин концерт бошланади. Ўйлайманки бундан буёғига Нукус шаҳрида бундай ажойиб тадбирлар кўп бўлади ва биз яна шундай байрамларда иштирок этишдан хурсанд бўламиз.\n- Қорақалпоқча қўшиқ айтиш режангизда борми?\n- Албатта бор. Худо хоҳласа Махсет Ўтемуратов билан ҳамкорликда қорақалпоқча қўшиқ айтмоқчимиз.\n- Дуэт айтмоқчимисиз?\n- Қорақалпоқча қўшиқни ўзини мутахассислари билан маслаҳатлашиб қилган яхши. Худо хоҳласа тез орада қорақалпоқча қўшиғимизни мухлисларга тақдим этамиз.\n- Қайсидир қорақалпоқча қўшиқни айтиб биласизми?\n- Тўлиқ биламан деёлмайману, лекин устозимизнинг "Жананим" қўшиғини яхши биламан.\nШундан сўнг хонанда ушбу қўшиқни жонли тарзда куйлаб берди.\nБаҳром НазаровМахсет Утемуратов\n23:33, 30.06.2020 2048\n23:32, 27.06.2020 1499\n10:32, 22.06.2020 2244\n09:51, 18.06.2020 742\n18:57, 16.06.2020 4314\nправослав черкови Автомототранспорт хотин-қизлар байрами Нукус тумани ҳокими AliExpress жамоат қабулхонаси Султонбой Йўлдашев “Қорақалпоғистон” Коктейл» Бўзатов\n13:23, 08.07.2020 3806


Тошкентда одамларни 3 миллион долларга алдаган «трейдер» ушланди — видео – Bugun.uz\nЖамият, Тошкент ш. - 23:41 · 15.04.2022\nТошкентда одамларни 3 миллион долларга алдаган «трейдер» ушланди — видео\nТошкентда одамларни 3 миллион долларга алдаган сохта тадбиркор қўлга олинди. Бу ҳақда «Ўзбекистон 24» телеканали хабар берди.\nМаълум қилинишича, самарқандлик муқаддам судланган фуқаро 2020 йил пойтахтда инвестиция фирмасини очган. Фаолият давомида «тадбиркор» фуқароларга ҳар ой киритилган маблағнинг 10 фоизи миқдорида фойда олишини айтиб, барқарор даромад таклиф қилган.\nКелтирилишича, қўлга олинган шахс ўз фаолияти давомида 560 нафар фуқаро билан «бизнес юритган». Бугунги кунга қадар компаниянинг 100 га яқин мижозларидан 3 миллион долларга яқин пул олинган. Одамлардан олинган пулга сохта тадбиркор қимматбаҳо соатлар, автомобиллар, кўчмас мулк ва бошқа нарсалар сотиб олган.\nҲуқуқ-тартибот идоралари ходимлари «тадбиркор» ва ушбу фирибгарлик схемасига алоқадор бошқа шахсларни қўлга олган.\nҚайд этилишича, мазкур эркакка нисбатан Жиноят кодексининг 168 (Фирибгарлик), 178 (Хорижий валютани яшириш), 179 (Сохта тадбиркорлик), 184 (Солиқ ёки тўловларни тўлашдан бўйин товлаш), 188-1 (Пул маблағларини ва (ёки) бошқа мол-мулкни жалб этишга доир ноқонуний фаолият), 189 (Cавдо ёки хизматлар кўрсатиш қоидаларини бузиш) ва 243-моддалари (Жиноий фаолиятдан олинган даромадларни легаллаштириш) билан жиноят иши қўзғатилган.\nАввалроқ Самарқандда аёл ва унинг қизи сир сақланиши керак бўлган видеоларни тарқатишни айтиб, танишидан 2000 доллар талаб қилганди. Шунингдек, Навоийда обрўсизлантирувчи расмини тарқатиш билан қўрқитиб, фуқародан пул талаб қилган аёл ушланганди.


ИнтерФУТБОЛ :: Рой Кин: «Ҳозирги «МЮ» ҳимоячилари билан бирга ўйнамаган бўлардим»\nРой Кин: «Ҳозирги «МЮ» ҳимоячилари билан бирга ўйнамаган бўлардим»\n«Манчестер Юнайтед» собиқ футболчиси Рой Кин «МЮ» ҳимоячиси Гарри Магуайрнинг оғир даври ҳақида гапирди. Футболчи Грецияда ҳибсга олинди, унинг жамоаси АПЛ янги мавсуми стартида муваффақиятсизликка учради, Миллатлар Лигаси ўйинида эса Гарри биринчи бўлимнинг ўзида қизил карточка олди.\n«Терма жамоалар ўйинлари пайти Магуайрга дам бериш керакмиди? Менинг фикримча, ўйнаш лозим. Ягона минус шундаки, энди у ўзига ишончи етишмаётган «МЮ»га қайтади – ҳимоячилар тўртлиги яхши формада эмас.\nМен ҳам Гаррида учрагани каби ҳолатга тушганман, аммо у пайтлари «МЮ» кийиниш хонасида етук шахслар ва ҳақиқий етакчилар бор эди. Мабодо, қандайдир аҳмоқгарчиликка йўл қўйсам ёки майдонда омадсиз даврни бошдан кечираётган бўлсам, жаҳондаги энг яхши жамоага қайтишим, шерикларим мураккаб вазиятдан чиқишимда ёрдам беришларини ҳис қилиб турардим.\nМагуайрда бундай имконият йўқ. У «МЮ»га қайтиб, ўша ҳимоявий тўртликда тўп суради. Ростини айтсам, бу йигитлар билан бирга ўйнамаган бўлардим, чунки улар орасида ҳақиқий етакчини кўрмаяпман», – деди Кин ITV телеканали эфирида.


Бу борада Ўзбекистон Республикаси «Ҳунарманд» уюшмаси барча ҳудудларда ишсиз аёлларга оиладан узилмаган ҳолда меҳнат бозорида талаб юқори бўлган касб-ҳунарга ўқитиш мақсадида қисқа муддатли ўқув курсларини ташкил этиб келмоқда.\n2021 йилда уюшма ҳисобидан 50 та қисқа муддатли ўқув курси ташкил этиш режалаштирилган. Биринчи чорак якуни бўйича 14 та ўқув курси ташкил этилиб, уларда 150 нафар хотин-қиз уста-шогирд анъанаси асосида ҳунар ўрганди. Бу орқали шунча хотин-қизларнинг бандлиги таъминланди.\nЖумладан, Тошкент шаҳрида уюшма ҳисобидан 4 та қисқа муддатли ўқув курси ташкил этилди. Олмазор туманидаги «Пахта» маҳалла фуқаролар йиғинида «Ҳунарманд» уюшмаси шаҳар бошқармаси томонидан «Аёллар дафтари», «Ёшлар дафтари» рўйхатига киритилган ва ҳунармандчиликка қизиқиши бор хотин-қизларни ҳунарли қилиб, бандлигини таъминлаш мақсадида ташкил этилган ўқув курсини тугатган хотин-қизларни тақдирлаш маросими ўтказилди.\nУшбу тадбирда уюшма вакиллари, маҳалла фаоллари ва ўқув курсини муваффақиятли тугатган хотин-қизлар, ҳунармандлар иштирок этди.\nПахта маҳалласида ҳунармандчилик фаолияти билан шуғулланиб келаётган уста ҳунарманд Шоира Арипова раҳбарлигида ҳунармандчиликнинг гул босилган газламалар ва чокли буюмлар йўналишида икки ойлик ўқув курси ташкил этилган эди.\nУшбу ўқув курсини муваффақиятли тугатиб, ҳунар ўрганган 20 нафар хотин-қизга уюшманинг махсус сертификатлари топширилди.


«ОТА ҚИЗИГА СЕП БЕРИШИ ШАРТМИ?» - Darakchi\n«ОТА ҚИЗИГА СЕП БЕРИШИ ШАРТМИ?»\nҲИДОЯТ САРИ 05.09.2017, 10:14\n— Никоҳ тўйи ўтказиш ҳақида кўрсатмалар берсангиз. Тўйда нималар жоизу нималар ножоиз? Ҳозирда диёримизда, жумладан, пойтахтдаги тўйлардаги ҳолатлар, қиз тарафга маълум нарсаларнинг юкланиши, «чаллар»и қилиш, куёвнавкар ва бошқа ҳолатларнинг ҳукми қандай?\nСаволларга Тошкент шаҳар, Шайхонтоҳур туман бош имом хатиби, «Шайх Зайниддин» жоме масжиди имом хатиби Одилхон қори ЮНУСХОН ўғли жавоб берди.\n— Ота ўз қизига сеп қилиши аслида шариатда бор. Али (розиялоҳу анҳу)дан ривоят қилинишича, Расулуллоҳ (соллаллоҳу алайҳи васаллам) Фотима (розияллоҳу анҳо)га бир чойшаб, бир меш ва бир дона ёстиқни сеп қилиб берганлар. (Насоий ривояти). Лекин бу ишда ғулув кетиб, кундан-кунга янги нарсалар чиқаравермаслик, келин томон сеп қилиши ва келин бўлиб тушадиган уйини жиҳозлаши мумкин экан деб, нуқул қимматбаҳо нарсаларга ёпишавермаслик керак. Чунки, бу нарсалар тезда урфга айланиб, бошқаларни қийнаб қўйиши бор. Ва мумкин иш, одамлар наздида, лозим ишга айланиб қолиши бор.\nЖумҳур фуқаҳолар наздида, муслима аёл келин бўлиб тушадиган хонадондаги маълум уйни ўз маҳридан ёки бошқа мулки ҳисобидан жиҳозлашга мажбур эмас. Хотинни манзил билан таъминлаш эрнинг зиммасида! Шундай экан, келиннинг сепига кўз тикиш имони бор мўмин бандаларга ярашмайди. Ҳар бир эркак ўзи ва оиласи учун турар-жой ҳозирлаши, уни ўзи истаганидек жиҳозлаши керак. Хоҳласа, чет элникини, хоҳласа, ўзимизда ишлаб чиқарилган жиҳозларни олсин, ихтиёр ўзида. Аммо қуда тарафга «Уни олиб келинг, буни олиб келинг», деб буюртма бериш юздан ҳаё пардаси кўтарилгани аломатидир. Агар уйни келин ёки унинг яқинлари жиҳозлашса, бу фақат келинга тегишли мол-мулк ҳисобланади.\nШариатда никоҳни эълон қилишга тарғиб этилган. Жумладан, дуф деб аталадиган чилдирмага ўхшаш нарса билан никоҳни одамларга билдириш жоиз саналади. Меъёрни билган ҳолда баъзи мубоҳ қўшиқларни айтиб, кўнгил ёзишга рухсат берилган. Инсоннинг маънавиятини оширадиган, эстетик завқ бағишлайдиган, тарбиявий аҳамиятга эга халқ қўшиқлари, мумтоз санъат намуналаридан эшитиб, баҳраманд бўлиш яхши. Аммо тўй қилишда ғарб маданиятига кўр-кўрона эргашиб, инсоннинг ҳирсини қўзғатиб, шаҳватини жунбушга келтирадиган, жазавага тушириб, сакратадиган кучли мусиқа, шовқин ва зарб билан амалга ошириладиган оломонча маданиятга мансуб мусиқа услубларидан фойдаланиш зарар келтириши мумкин. Европадагиларнинг дину диёнати, урф-одати умуман бошқа. Унутмайлик, биз мусулмонмиз! Тубанликка тортадиган, беҳаё «санъат» бизнинг халқимизга тўғри келмайди. Шунингдек, тўйларимизда ғарбона урф-одатларга эргашишимиз келажак авлод тарбиясига салбий таъсир қилади. Ҳар бир халқнинг тўйлари ўзига хос тарзда ўтади. Бундай нарсалар, одатда, урфга қараб бўлади.


ОЛИЙ СУД РАИСИ ВА БОШ МУҲАРРИРЛАР УЧРАШУВИ - Ўзбекистон овози газетаси\nБугун аҳолининг ҳуқуқий билими, маданиятини юксалтирмай, жамиятда қонун устуворлигини таъминламай туриб, ҳуқуқий-демократик жамият қуриб бўлмаслигини ҳаётнинг ўзи кўрсатмоқда.\nБу талаблар ижроси суд тизими ошкоралиги, жамоатчилик назорати, хусусан, матбуот ҳамда оммавий ахборот воситалари билан судлар ҳамкорлигига кўп жиҳатдан боғлиқ, албатта.\nМазкур учрашув самимий ва ошкора ўтгани, саволлар ва таклифларга бой бўлгани билан иштирокчиларни мамнун этди. Олий суд раиси Козимжон Комилов суд тизимида олиб борилаётган ислоҳотлар, ўзгаришлар, суд қарорлари адолатли бўлиши учун кўрилаётган чора-тадбирлар, судлар моддий-техника базасини мустаҳкамлаш, судлар учун қурилаётган янги бинолар ҳақида батафсил ҳикоя қилди. Айниқса, суд мажлисларининг онлайн трансляцияси йўлга қўйилишининг аҳамияти тўғрисида алоҳида тўхталди. Бугун мамлакатимизда инсон ҳуқуқи, шаъни, қадрига муносабат мутлақо ўзгаргани, ўтган 2018 йилда 867 нафар фуқаро оқлангани бунинг бир мисоли экани таъкидланди.\nДарҳақиқат, сўнгги икки йилда судлар мустақиллиги таъминланмоқда. Илгаригидек қайсидир органларнинг суд ишига аралашуви, босим ўтказилишига чек қўйилди. Энди ҳамма гап судьянинг билими, малакаси, виждонига боғлиқ. Шуни ҳам айтиш керакки, оқловлардан ташқари, Ўзбекистон Олий суди ва Хотин-қизлар қўмитаси ўртасида тузилган меморандумга асосан судларда хотин-қизлар ҳуқуқ ва манфаатларини ҳимоя қилиш бўйича янги амалиёт қўлланила бошланди.\n2018 йилда жиноят содир этган 893 нафар хотин-қиз Хотин-қизлар қўмитаси томонидан ҳимояга олиниб, жазодан озод этилди. Хусусан, Хотин-қизлар қўмиталари кафиллиги асосида 113 нафар судланувчига нисбатан озодликдан маҳрум қилиш билан боғлиқ бўлмаган жазо тайинланди. Муқаддам судланиб, жазо муддатини ўтаётган 597 нафар аёл жазони ўташдан муддатидан илгари шартли озод қилинган, 100 нафар аёлнинг жазоси енгилроғи билан алмаштирилган.\n19 апрель куни Олий суд жиноят ишлари бўйича судлов ҳайъатида оғир ва ўта оғир жиноятларни содир этган 5 нафар аёл аризаси кўриб чиқилиб, улар содир этган қилмишидан чин кўнгилдан пушаймонлиги, ахлоқан тузалиш йўлига ўтгани ҳамда жазонинг асосий қисмини ўтаганлиги ҳисобга олиниб, жазодан озод қилиниб, оиласи бағрига қайтарилди. Учрашувда бу каби мисоллар кўплаб келтирилди.\nШунингдек, суднинг маданияти, қарорлари, матбуот билан ҳамкорлик масалаларида камчилик ва муаммолар мавжудлигига ҳам эътибор қаратилди. Хусусан, суд жараёнида журналистлар овоз ёзиш ёки видеотасвирга олишига тўсиқлар бўлаётгани ҳақида фикрлар билдирилди. Олий суд раиси очиқ ва ёпиқ судлар тартиби, талаблари, қоидалари, қандай ҳолатларда судларда овоз ёзиб олиш, тасвирга олиш мумкин эмаслиги тўғрисида тушунча берди. Судларнинг матбуот ва оммавий ахборот воситалари билан ҳамкорлиги ҳаёт зарурати экани, бундан жамият манфаат кўришини таъкидлади.\nОлий суд раҳбариятининг ҳудудларда, айниқса, узоқ туманларда ўтказаётган қабуллари, сайёр судлар аҳамиятини кенгроқ ёритиш, суд-ҳуқуқ мавзусидаги танқидий мақолаларда масалани чуқур ўрганиш, юзакиликка йўл қўймаслик зарурлиги тўғрисида ҳам фикр-мулоҳазалар билдирилди. Матбуотда чоп этилган танқидий мақолаларга Олий суд эътиборини кучайтириш бўйича таклифлар айтилди. Ҳамкорликни изчил давом эттиришга келишиб олинди.


БОЛАЛИК ЭНГ БЕҒУБОР ДАВР | Narpay.uz\nБОЛАЛИК ЭНГ БЕҒУБОР ДАВР\nАвваламбор Сизларни "1 июнь – Халқаро болаларни ҳимоя қилиш куни" билан чин дилдан самимий табриклайман.\nБолалик энг беғубор давр. Бу пайтда инсон бахтли дамларни кўпроқ бошидан кечиради. Эртак қаҳрамонларидан ибрат олса, ўйинчоқлардан бир олам қувонч топади. Айниқса, истиқлол фарзандларининг толеи баланд. Улар осуда юртда ота-оналари бағрида улғайишмоқда. Мустақил диёрда беқиёс меҳр ва ғамхўрликдан баҳраманд вояга етаётган болажонлар қувончини кўриш жуда мароқли.\n“Болалигим – подшолигим”, деб бежизга айтишмайди. Улар учун ҳамма нарсани муҳайё этиш\nбиз – катталарнинг бурчимиздир.\nҲар йили бу кунни истироҳат боғида кенг нишонлаб, мусиқа садолари остида юзлаб болажонларга совғалар улашардик. Афсуски, бугун бутун дунёда ҳукм сураётган пандемия сабаб кичкинтойларга байрам табриги йўллаш билан кифояланмоқдамиз. Бироқ, қувончли кунлар ҳали олдинда. Насиб этса катта-катта шодиёналарда улар билан бирга бўламиз.\nМамлакатимизда болалар тарбиясига жиддий эътибор қаратилган. Уларнинг соғлом улғайишлари ҳамда жаҳон андозалари даражасида таълим ва тарбия олишлари Давлат сиёсатининг бош мезонларидан бири ҳисобланади.\nБиргина туманимиз миқёсида олиб қарайдиган бўлсак, 56 та давлат мактабгача таълим муассасасалари, 2 та давлат-хусусий шерикчилик асосида қурилган мактабгача таълим муассасаси ҳамда 92 тадан ортиқ нодавлат оилавий мактабгача таълим муассасалари фаолият кўрсатмоқда.\nБиламизки, китоб инсон тафаккури, маънавиятини юксалтиради. Болаларимизни китоб ўқишга қизиқишини ошириш, дунёқарашни бойитиш мақсадида Мирбозор шаҳарчасида “Китоб олами” кутубхонаси фаолияти йўлга қўйилди. Китоб фонди беш мингдан ортиқ бўлган бу маънавият ўчоғида китобхонлар учун барча шароитлар яратилган. Китобларнинг аксарияти болалар адабиётидир. Ишончим комилки, китоб билан дўст тутинган фарзандларимиз келажакда ота-онасига, юртимизга содиқ фарзанд бўлиб, она Ватанимизнинг янада гуллаб яшнашига, муносиб ҳисса қўшадилар.\nЮртимизда ёшларга кўрсатилаётган ғамхўрлик ва эътиборга муносиб жавоб сифатида болаларимиз одоб-ахлоқли бўлиб улғайишлари, илм-фан сирларини мукаммал ўрганиб, билим даражасини кун сайин ошириб боришлари лозим.\nМен ҳам беғубор фарзандларимизнинг орзу-ниятлари амалга ошишида ўзимни масъул деб биламан ва қалбимдаги энг эзгу тилакларни уларга билдираман.\nАзиз фарзандларимизни яна бир бор бугунги байрам билан чин дилдан табриклайман.


Бугун оқшоми. 100 доллар порани ютиб юборган ҳайдовчи, Жиззахдаги сел қурбонлари, мусулмон бўлмаганларга ал-Ақсога боришнинг вақтинча тақиқланиши – Bugun.uz\nЖамият - 21:00 · 20.04.2022\nБугун оқшоми. 100 доллар порани ютиб юборган ҳайдовчи, Жиззахдаги сел қурбонлари, мусулмон бўлмаганларга ал-Ақсога боришнинг вақтинча тақиқланиши\nШавкат Мирзиёев 21-22 апрель кунлари Қашқадарёга боради. Ҳамкасбларимиз аллақачон Қаршига жўнатиб кетди.\nПрезидентнинг вилоятга ташрифи давомида ҳудудда олиб борилаётган бунёдкорлик ишлари, саноат корхоналари ва ижтимоий соҳа объектлари билан танишиш режалаштирилган. Шунингдек, халқ билан мулоқот қилиш, вилоятни ривожлантириш ва аҳоли турмуш шароитини яхшилаш бўйича янги вазифаларни белгилаш кўзда тутилган.\nДавлат раҳбари иштирокидаги тадбирларда (хусусан, ташрифларда ҳам) қатнашувчи журналистлар (Президент пули) Қаршига жўнаб кетишни бугундан бошлади. Буни уларнинг ижтимоий тармоқлардаги саҳифалар, Telegram каналларида кўриш мумкин.\nМасалан, ҳуқуқшунос блогер Хушнудбек Худойбердиев ўз Telegram каналида Тошкент-Қарши йўналишида учиб кетаётганини Эркин Воҳидовнинг «Тайёрада» шеъри (ушбу тўртликни ўқишни қатъий тавсия қиламиз — у давлат тили, хусусан, миллий (!) авиакомпаниямиз уни менсимаслиги ҳақида ёзилган) билан эълон қилди. Блогер «Kainbek» («davletovuz») эса бундан Президентнинг Қашқадарёга ташрифини тахмин қилди ва, кўриб турганингиздек, у тўғри бўлиб чиқди.\nАҚШ Ўзбекистон ДХХга қиймати 2 миллион доллардан зиёд бўлган 50 та автомобиль совға қилди.\nАҚШнинг Ўзбекистондаги элчиси Дэниел Розенблюм Ўзбекистон Давлат хавфсизлик хизмати Чегара қўшинларига 50 та «Toyota Hilux» ва «Fortuner» русумли автомашина топширди. Уларни Чегара қўшинлари номидан қўмондон ўринбосари, полковник Бахтиёр Мансуров қабул қилиб олди.\nФото: АҚШ элчихонаси ахборот хизмати\nУшбу транспорт воситалари АҚШ давлат департаменти молиялаштирувчи Ядро қуролларини тарқатмаслик ва қуролсизланиш жамғармаси доирасида совға қилинган. Қиймати 2,25 миллион долларга тенг автомашиналар АҚШнинг хавфсизлик соҳасида Ўзбекистонга кўрсатаётган ёрдамининг бир қисми ҳисобланади.\n«Бугун биз ҳамкорлигимизнинг навбатдаги босқичини нишонлашдан мамнунмиз ва умид қиламизки, топширилаётган автомашиналар Ўзбекистон давлат чегараси ва «яшил чегара»ни қўриқлашда чегара қўшинларининг имкониятларини оширади ҳамда чегарадаги воқеа-ҳодисаларга тезкор жавоб қайтириш имконини беради», — деди элчи Розенблюм ўз нутқида.\nҲавотирга ўрин йўқ. Афғонистон ҳудудидан Термизга ракета учирилганини «Толибон» ҳам рад этди.\nАфғонистон Ташқи ишлар вазирлиги расмий вакили Абдул-Қаҳар Балхий икки давлат чегарасида вазият барқарорлигини айтган. Аввалроқ Ўзбекистон Президент матбуот котиби ҳам ушбу хабарларни рад этиб, вазият барқарорлигини маълум қилганди.\nСкрин: Twitter / @QaharBalkhi\nШунингдек, «Толибон» вазирлик сайтида Афғонистон чегарасида назоратни таъминлаш ва кимдир томонидан хавфсизлик бузилишига йўл қўймаслигини тасдиқлаган.\nТепадаги хабарга умуман алоқаси йўқ: Тошкент аэропорти ёнидаги темир йўлдан ҳарбий техникалар олиб ўтилди.\nТармоқларда Тошкент аэропорти ёнидаги темир йўлдан вагонларда ҳарбий техникалар олиб ўтилаётгани акс этган видеолар тарқалди. Мудофаа вазирлиги бу бўйича изоҳ берди.\nУнга кўра, вазирликнинг асосий тадбирлар режасига мувофиқ ҳар йили таъмирлаш заводлари негизида капитал ва ўрта таъмирдан чиқарилган ҳарбий техникаларни қўшинларда режавий алмаштириш ишлари амалга ошириб борилади.\n«Ижтимоий тармоқларда тарқалган видеода айнан шу жараёнлар, яъни таъминот ва шахсий таркибни ташиш учун мўлжалланган техникаларнинг қўшинларига юборилиши акс этган», дейилади вазирлик изоҳида.\nДемак, ИШИДнинг (содир бўлмаган) номақбул ҳаракатлари фонида бундай кадрларни кўриб ҳавотирланишга ўрин йўқ. Мудофаа вазирлиги ҳам шуни айтмоқчи бўляпти ўз баёнотида.\nЎзбекистоннинг қатор ҳудудларида сел келди. Қурбонлар бор.\nЖиззах, Самарқанд ва Қашқадарё вилоятининг қатор туманларида кучли ёғингарчилик кузатилди. Бунинг оқибатида Фориш туманида 4 киши ҳалок бўлди.\nЖиззах вилояти Бахмал, Шароф Рашидов, Ғаллаорол, Фориш туманлари ҳамда Самарқанд вилояти Булунғур тумани сой ва сел ўзанларига кучли жала ёғинлар ортидан сел ҳодисалари бўлиб ўтмоқда. Ғаллаорол туманида икки соат ичида йиллик ёғиннинг қарийиб 10 фоизи ёғиб ўтган.\nДастлабки маълумотларга кўра, Фориш туманида 4 нафар фуқаро (1 нафар эркак, 3 нафар аёл) сел оқимлари оқизиб кетиш оқибатида ҳалок бўлганлиги аниқланган.\nСамарқанд шаҳрининг кўплаб кўчаларида ҳудудда ёғган кучли ёғингарчилик сабаб сув тўпланиши ҳодисалари кузатилган. «Бугун ёғинларнинг интенсивлилиги айнан Самарқанд ва Жиззах вилояти ҳудудларида кузатилганлигини айтиб ўтишимиз мумкин», — деб ёзади мутахассис Эркин Абдулаҳатов.\nҲурматли ўқувчилар, эҳтиётингизни қилинг. Турли фейк хабарларга ишонманг. Маълумотларни расмий манбалар билан солиштириб (рост эканига ишончингиз комил бўлиб), кейин тарқатинг, акс ҳолда аҳоли орасида асоссиз ваҳима уйғониши мумкин.\n«Юракдан эмас, ошқозондан чиқариб берилган пора»: Навоийда «ГАИ»га пора таклиф қилган ҳайдовчи пулни ютиб юборди.\nФото: Навоий вилояти ИИБ\nНавоий вилояти «Карнаб» кузатув блок постида хизмат олиб бораётган ЙПХ инспектори «Nexia» автомашина ҳайдовчисини хавфсизлик камаридан фойдаланмасдан келаётгани учун тўхтатган. Ҳужжатлар текширилганда машинанинг давлат рақами ўзгартирилгани аниқланган. ЙПХ ходими тегишли тартибда ҳужжат расмийлаштириб, машинани жарима майдонига олиб борган. Ҳайдовчи унга машинасини қайтариш эвазига бир миллион сўм пора таклиф қилган.\nВоқеадан бир кун кейин фуқаро инспектор билан учрашиб, унга 100 доллар бермоқчи бўлган. Аммо ҳайдовчи тезкор тадбир иштирокчиларини пайқаб қолиб, пулни ютиб юборган.\nТиббиёт ходимлари ёрдамида ҳайдовчининг ошқозонидаги пул чиқариб олинган. М.А.га нисбатан Жиноят кодексининг 211-моддаси (Пора бериш) 1-банди билан жиноят иши қўзғатилган.\n«Bugun.uz» колумнисти Ҳабибулло Мўйдинов «пора беришнинг ўзгача усули»га атаб карикатура чизди.\nПрезидент қариндошларини ҳукумат лавозимларидан бўшатди. Шри-Ланкада.\nМамлакат президенти Готабая Ражапакса мамлакатдаги йирик иқтисодий инқироз шароитида 17 нафар янги вазир тайинлаб, бир қатор қариндошларини лавозимидан бўшатди. Хусусан, унинг икки укаси — Бэзил ва Чамални вазирлар маҳкамасидан бўшатилган, бироқ катта акаси – Маҳинда Ражапаксани бош вазир лавозимида қолган. Унинг тўнғич ўғли, президентнинг жияни Намал Ражапакса давлат бошқаруви вазири лавозимини тарк этган.\nПутинчасига айтганда, «деқариндошизация» (қариндошларни ишдан бўшатиш) мамлакатда давом этаётган норозилик намойишлари фонида амалга ошган. Намойишчилар президент ва унинг оиласини ҳокимиятни ушлаб туришда айблаб, уларнинг истеъфосини талаб қилган. «Талаб қиладиям-да, менимча!», деган бўларди, қайсидир ҳамкасбимиз.\nИсроилда Рамазон ойи охиригача мусулмон бўлмаганларнинг ал-Ақсо масжидига бориши тақиқланди.\nИсроил полицияси Рамазон ойи тугагунга қадар мусулмон бўлмаганларнинг Маъбад тоғи ва ал-Ақсо масжиди ҳудудига боришини тақиқлади. Ушбу амалиёт кўп йиллардан бери Рамазон ойининг сўнгги ўн кунлигида қўлланиб келинади.\nФото: «al Arabia»\nАммо, шундай бўлса ҳам, мазкур қарор яҳудий оммавий ахборот воситаларида эълон қилинганидан сўнг ўнг қанот қонунчилар ва экспертларнинг норозилигига сабаб бўлган. Улар Исроил ҳукуматини фаластинликларга ён босишда айблаган.\nМаълумот учун, Маъбад тоғида яҳудийларнинг Инжил ибодатхоналари жойлашган. Шу билан бирга у ерда ал-Ақсо масжиди жойлашган бўлиб, мусулмонлар ибодат учун ташриф буюради.


Қачон банкларимиздан нақд валюта харид қилиш мумкин?\n12:20 / 03.10.2017\n24 сентябрь куни бўлиб ўтган йиғилишда Ўзбекистон Республикаси Бош вазири Абдулла Арипов 1 октябрдан бошлаб тижорат банклари томонидан жисмоний шахсларга нақд валюта сотилиши бошланишини таъкидлагани ҳақида хабар берилган эди.\nБироқ, 3 октябрга келиб ҳам бу иш амалга ошганича йўқ. Тижорат банклари жисмоний шахсларга ҳамон валютани конверсион карталарга ўтказиб бериш йўли билангина сотишмоқда.\nАҳоли нақд долларни ҳамон «қора бозор»дан харид қилмоқда. Гарчи «қора бозор» аввалгидек эмин-эркин фаолият кўрсатмаётган, саррофлар ҳуқуқ-тартибот органлари томонидан бот-бот ўтказилаётган тадбирлардан ваҳимага тушиб қолишган бўлса-да, улар хорижий валютани жуда эҳтиёткорлик билан, синалган кишиларгагина сотиб келишмоқда.\nKUN.UZнинг аниқлик киритишича, айни пайтда Марказий банк томонидан бу борада маълум бир қарор ишлаб чиқилмоқда. Қарор Вазирлар Маҳкамаси томонидан тасдиқланади. Яқин кунлар ичида бу борада қарор эълон қилинади. Баъзи тахминларга кўра, нақд хорижий валюта сотуви ҳақидаги қарор 10 октябрдан ишга тушиши мумкин.\n12:54 / 20.04.2020\nМамаризо Нурмуратов банклардан валюта сотиб олишда кузатилаётган чекловларга изоҳ берди


Эркин микрофон - Электр ўлчагичлар симëғочга чиқди\nХалқни электр ўғрисига чиқарган Бувайда маъмурлари¸ энди хонадонлардаги электр ўлчагичларни 17 метрлик симëғочларга ўрнатиш ҳақида буйруқ берган.\n“Сенинг бошинг қарздан чиқмас, менинг бошим кулфатдан...”\nдеб қўшиқдан мисол келтирар экан, наманганлик суҳбатдошимиз шаҳарни ободонлаштириш идораси ходимлари уч ойдан буён маошсиз қолаётганлари ҳақида гапирди:\n- Ойлик тўғрисида гаплашмоқчи эдим. Шаҳар ободонлаштириш бўлимидаги ишчиларнинг ойликларини мана уч ойдан бери беришмаяпти.\nОзодлик: Шаҳар ободончилик бўлимида ишлайсизми?\n- Бу ҳозирча сир бўлиб турсин. Уч ойдан бери бермаяпти. Ишчиларнинг 70 фоизини аëллар ташкил қилади. Асосан¸ ишнинг энг оғири ҳозир ўшаларга боғлиқ.\nОзодлик: Улар қанақа ишларни қилишади?\n- Бутун шаҳардаги кўчаларнинг озодалигини сақлаб туришади. Хиëбонларни. Ҳозир Наманган шаҳрининг кўп жойларида қурилиш кетаяпти. Ўшаларнинг ҳаммасини тозалаш ишлари шуларнинг бўйнида. Кўчат экиш¸ гулларга қараш¸ ариқ¸ зовурларни тозалаш ва бошқа озодалик ишлари шуларнинг қўлида. Агар улар икки-уч кун иш қилмаса¸ шаҳар ахлатхонага айланади.\nОзодлик: Уларнинг ўртача ойликлари қанча?\n- Ўртача 100 минг. Ҳзоирги шароитга у ҳам етмайди. Ҳозир улар уч ойдан бери ойлик олмай¸ қарзга яшаëтган бўлса¸ олган пули ҳам қарз тўлашга кетади. Бундан 20-25 йил олдин Дадахон аканинг “Сенинг бошинг қарздан чиқмас¸ менинг бошим кулфатдан” деган ашуласи бўларди. Шунга ўхшаб ҳозир иложсиз сизга мурожаат қилай дедик.\nОзодлик: Демак¸ уч ойдан бери бир тийин ҳам олишгани йўқ.\n- Ҳа. Ваъда бор¸ маошнинг ўзи йўқ.\nОзодлик: Нима деб ваъда беришаяпти? Сабабини айтишаяптими?\n- Ҳар ҳафта ваъда бўладию¸ маошдан дарак йўқ. Ҳар ҳафта баҳона топилади¸ дейди наманганлик аноним суҳбатдошимиз.\n“Болаларнинг кўзлари керак, жуда керак ҳайратли чўғлар...”\nНавбатдаги суҳбатдошимиз Дарвешали Эркин микрофон - Келажаги йўқ давлатда бола туғишга нима бор? эшиттиришига муносабат билдирар экан, шоир Шавкат Раҳмоннинг ушбу мисраларини эслади. Унга кўра ўзбек аёллари ҳеч қандай шароитда ҳам бола туғишни камайтириш ҳақидаги таклифи билан чиқмаслиги керак:\n- Аввало¸ ассалому алайкум Озодлик мухбирлари. Доимий равишда жуда яхши эшиттиришларни эшитиб бораман. Шу кеча-кундузда Жиззахдан Раънохон деган синглимизнинг фикрларини эшиттирдингизлар. “Ўзбекистонда жуда оғир аҳвол бўлаëтганлиги сабабли фарзандларни кўпайтирмаслик керак. Уларни кимларгадир қул қилиб берамиз” деган гап. Аввало¸ бу жуда ҳам оғир масала. Албатта¸ шу опахон мана 30 га кирган бўлсалар¸ билинадики ўқимишли¸ зиëли опахонга ўхшайдилар. Пайғамбаримиз Муҳаммад (с.а.в) айтганларки¸ “Қўшилинглар¸ кўпайинглар”. Бунақа тўрт-беш таклиф чиқадиган бўлса¸ бунга амал қиладиганлар бўлса¸ ўзи ҳозир ташқи томонда¸ ички томондан миллатнинг қисқариб келаëтгани етса керак. Етади ўшанинг ўзи ҳам. Албатта¸ биз кўпайишимиз керак. Бу қоронғу кунлар¸ албатта¸ ўтиб кетади. Иншооллоҳ¸ яхши кунлар келади. Миллатни давом эттирадиган¸ анъаналаримизни давом эттирадиган¸ албатта¸ қолиши керак. Биз бу оғир деб фарзанд кўрмасак¸ у оғир деб тўхтаб аëлларимиз Европага¸ Францияга ўхшаб фарзанд кўрмаса¸ кимнингдир боласини олиб боқаверса¸ эртага миллатдан нима қолади? дейди ўзбекистонлик Дарвешали.\n“Ҳисоблагичлар энди симёғочда”\nЎзбекистонда бўлаётган ғайриоддий ишларнинг кети кўринмайдиганга ўхшайди. Ўтган йили фарғоналик мактаб ўқувчилари воронкаларга чигит ўтқазиб чиққан эдилар. Кузда эса президентнинг Фарғонага ташрифи чоғида ўқувчилар йўл четидаги пахтаси терилган ғўзалар чаноқларига қайтадан пахта ўрнатиб чиққан эдилар. Энди эса фарғоналик электриклар яна бир ғайриоддий усул ўйлаб топишди. Буниси аввалгиларидан ҳам “оригинал”. Бу ҳақда бувайдалик Акмалжон Боқиев гапириб берди.\nАкмалжон Боқиев: Бизнинг районда ҳозир счëтчиклар алмаштирилаяптида. Хонадонлардаги счëтчиклар.\nОзодлик: Электр счëтчиклари-а?\nАкмалжон Боқиев: Ҳа. Шуларни ҳозир уйдан олиб чиқиб столбага қўйишаяпти.\nОзодлик: Ие. Кўчагами?\nАкмалжон Боқиев: Кўчага¸ столбага қўйишаяпти. Хўжаликлар ўғирликча ток олмасин¸ деган мақсадда. Буниси майли давлат томонига яхшидир. Лекин хўжалик тепадаги счëтчикнинг қанча ëзганини қаердан билади? Шунисига биз ҳайрон бўлиб турибмиз. Столбанинг тепасига қўяяпти.\nОзодлик: Тепага олиб чиқиб симнинг ëнига ўрнатиб қўяяптими?\nАкмалжон Боқиев: Ҳа¸ ўша ерга ўрнатиб қўяяпти. Ўзлари чиқар эканда¸ шунча ëзибди¸ деб кетишар экан. Ғайриинсоний ишлар бўлаяпти. Тўғри¸ хўжаликлардан пулини тўламай турганлар ўғирликча ток олаëтгандир. Лекин кичик-кичик ишлаб чиқариш корхоналари ҳам қарзини тўлагани йўқку. Уларга шундай қилса майли. Энди хўжаликни¸ жуда ўлганнинг устига тепган қилиб юбораяптида.\nОзодлик: Ҳозир шу иш бошландими?\nАкмалжон Боқиев: Ҳа¸ иккита-учта маҳаллаларни уже қилиб бўлишди.\nОзодлик: Бу ҳисоблагичлар одатда ëмғирдан пана жойда туриши керакку. Уни қандай қилишаяпти?\n- Яшик қилиб¸ яшикка қўйишаяпти¸ дейди бувайдалик Акмалжон Боқиев.\n“Ўзбекистонликлар эзилган анорга ўхшайди”\nдеб, Озодлик радиосига СМС жўнатибди бухороликлардан бири. Биз бу "хабарчи"га қўнғироқ қилиб, нега бундай фикрга келгани ҳақида сўрадик:\n- Ўзбекларни эзилган анорга ўхшатган эдим.\nОзодлик: Нимага энди эзилган анорга ўхшатдингиз?\n- Эзилган анорни эзиб-эзиб ичи сув бўлгандан кейин сувдан қолган данаклари ҳеч қаерга чиқа олмайдида. Тешиб юбормаса суви ҳам чиқа олмайди. Тешик бўлса¸ чиқиб кетади. Шунга ўхшатдимда. Ўзбеклар ҳам худди шундай яшаяптику.\nОзодлик: Нима учун шунга ўхшатгингиз келди? Қайси ҳаëтини шунга ўхшатаяпсиз?\n- Свет йўқ¸ газ йўқ¸ иш ўринлари йўқ¸ мардикорлар кўп.\nОзодлик: Қандай келди бу хаëлингизга? Анорни эзиб туриб хаëлингизга келдими?\n- Йўқ¸ анор ҳали пишгани йўқку. Анор пишса еймиз. Бозорларда борку лекин уни олиб ейишга пул қаерда? Бизлар ҳам Россияга борсакмикан ëки чет элга чиқиб кетсакмикан? Россиядан ўзбеклар ўлиб келаяпти¸ ногирон бўлиб келаяпти¸ касал бўлиб келаяпти. Ë чидаб юраверсакмикан¸ дейди бухоролик тушкун суҳбатдош.


Самарқандда тез ёрдам машинаси ЙТҲга учради – Газета.uz\nСамарқандда тез ёрдам машинаси ЙТҲга учради\nСамарқандда ҳомиладор аёлни туғуруқхонага олиб бориш учун йўлга чиққан тез ёрдам машинасининг ЙТҲга учраши оқибатида икки киши реанимацияга ётқизилди.\nLotinchada 13 май 2019, 14:51 Жамият\nСамарқанд вилояти Пахтачи туманида тез ёрдам машинаси иштирокида йўл транспорт ҳодисаси юз берди, дейилади Zarnews.uz тарқатган хабарда.\n2019 йил 12 май куни тонги соат 03:40 да Пахтачи туманининг Дабуся маҳалласида яшовчи ҳомиладор аёл М.Қаршиева шошилинч тез ёрдам сўраб туман тиббиёт бирлашмасига мурожаат қилган.\nУшбу чақириққа яқин атрофда жойлашган Болтали тез ёрдам шохобчасининг тез тиббий ёрдам бригадаси шифокорлари «Дамас» русумли автомашинасида йўлга чиққан. Аммо, соат 04:05 да М-37 автомагистрал йўлида кетаётган тез ёрдам машинаси «МАN» юк машинаси томонидан уриб юборилиши оқибатида автоҳалокатга учраган.\nНатижада тез тиббий ёрдам бригадаси аъзолари оғир тан жароҳатлари олишган ва зудлик билан туман марказий шифохонасининг реанимация бўлимига олиб келинган.\n— Бригада фельдшери О.Дониев ҳамда врач И.Аҳмедовларга қўйилган ташхисга кўра, улар шу куннинг ўзида Республика шошилинч тиббий ёрдам илмий маркази Самарқанд филиалига юборилди, — дейди туман тиббиёт бирлашмаси бошлиғи Шавкат Жабборов. — Марказ директори тиббиёт фанлари доктори А.Тиляков бошчилигидаги бир гуруҳ шифокорлар томонидан консилиум қилиниб, керакли тиббий муолажа ва тавсиялар берилди. Автоҳалокатга учраган бригада ҳайдовчиси Э.Узоқов эса туман тиббиёт бирлашмасида даволанмоқда.


Бугун футбол. "Қўқон-1912" - "Локомотив" / CHAMPIONAT.asia\n21:52"Ювентус" Игуаинни италиялик футболчи билан алмаштиради 4 21:25Златан ўзи ҳақида: "Ибра ҳамон футболда энг яхшиси. У Европа Лигасида ўйнамайди" 6 21:14Ван Бронкхорст: "Барселона"ни Мессисиз тасаввур қилолмайман" 3 21:10"Реал Мадрид"нинг навбатдаги финали ҳақида 7 21:00Гвардиола: "ЕЧЛ қироллари бизни нокаут қилиши мумкин" 16 20:45Балотеллини ортиқча вазн муаммоси қийнаяпти 1 20:22"Барселона" умидли ҳужумчи билан шартнома имзолади 3 20:05Бундеслига. Янги мавсум қачон бошланиши маълум бўлди 0 20:04“Локомотив-W” қизларида коронавирус аниқланмади 0 19:52Бутрагеньо: "Ман Сити"ни мағлуб қилиш қийин бўлади" 9 19:31СССР Европа чемпиони бўлганига 60 йил тўлди 7 19:15Ла Лига. "Реал Мадрид" вакили июнь ойининг энг яхши футболчиси бўлди 10 18:43Хендерсон АПЛнинг келаси мавсум бошини ўтказиб юбориши мумкин 2 18:20"Ростов" ва "Рубин" "Лех" ҳужумчисига қизиқмоқда 3 17:56Карикатура: Ибрагимовичнинг "Милан"даги роли 4\nБугун футбол. "Қўқон-1912" - "Локомотив"\n20 сен 2019 10:45\nТеглар : "Қўқон-1912" "Локомотив" Превью\nБугун Coca Cola Суперлигасининг 20-тур баҳсларига старт берилади.\nЎзбекистоннинг амалдаги чемпиони "Локомотив" сафарда "Қўқон-1912" меҳмони бўлади. Учрашув 16:15да старт олади.\nОхирги турларни кўтаринки кайфиятда ўтказаётган "Қўқон-1912" бугун яна ўз майдонида ўйнайди. Бу қўқонликларнинг қаторасига тўртинчи уй учрашуви бўлади. Шуни айтиш лозим, "Қўқон-1912" охирги пайтларда жуда фаол ўйин кўрсатяпти ва Суперлигада кетма-кет тўртта ғалабага эришди.\n"Қўқон-1912" навбати билан "Динамо" (1:0), "Сурхон" (2:1), "Насаф" (1:0) ва "Бунёдкор" (3:0) клубларини мағлуб этди. Охирги тўртта ўйиндаги тўплар нисбати 7:1. Албатта, биринчи даврада фақат бир марта ютган "Қўқон-1912" учун қаторасига тўртта ғалаба катта натижа ҳисобланади.\n"Локомотив" эса охирги тўртта учрашувдан биттасини ғалаба билан якунлаб, уч марта дуранг ўйнади. "Темирйўлчилар" уйда "Насаф"ни 1:0 ҳисобида мағлуб этган бўлса, "Сурхон", "Бунёдкор" ва "Металлург" билан 1:1 натижасини қайд этишди. Охирги тўртта ўйиндаги тўплар нисбати 4-3.\n"Локомотив" сафарда тўртта ўйиндан бери ғалаба қозона олмаяпти: икки дуранг ва икки мағлубият. "Локо" охирги марта сафарда Темурхўжа Абдухолиқов томонидан киритилган гол эвазига "Насаф"ни енгиб қайтган. Шундай экан, бугун "темирйўлчилар" уч очко учун бор куч билан ҳаракат қилишади.\nҲар икки жамоа Ўзбекистон миллий чемпионати доирасида ўзаро 9 бор куч синашиб, шундан бештасида "Локо" ғалаба қозонган ва тўрт марта дуранг қайд этилган. "Қўқон-1912" ҳали "Локомотив"ни мағлуб этмаган. Тошкентда кечган биринчи давра учрашуви 2:2 ҳисобида якун топганди.\n2018 й. "Қўқон-1912" - "Локомотив" 1:2\n2017 й. "Қўқон-1912" - "Локомотив" 1:1\n2016 й. "Қўқон-1912" - "Локомотив" 1:3\n2015 й. "Қўқон-1912" - "Локомотив" 2:2\nЖамоалар шу пайтгача Қўқонда тўрт марта баҳс олиб бориб, шундан иккитасида "Локомотив"нинг қўли баланд келган ва икки бор дуранг қайд этилган. Тўплар нисбати 5-8, "Локо" фойдасига. Ўтган йил "Локомотив" Қўқондан 2:1 ҳисобидаги ғалаба билан қайтган.\n“Локомотив-W” қизларида коронавирус аниқланмади 0\nАнвар Бердиев: "Бу йил Про лигада ўткинчи ўйинлар бўлмайди" 7


Ҳилол Насимов “Ўзбекфильм” АЖ раҳбарлигидан озод этилгани хабар қилинганди.\n“Ўзбеккино” МА ахборот хизмати қайд этишича, ушбу хабар баъзи ОАВлар томонидан бошқача талқин қилинган, интернетдаги ижтимоий тармоқлар фойдаланувчиларида нотўғри фикр шаклланишига сабабчи бўлган. Агентлик бош директорининг биринчи ўринбосари Шуҳрат Ризаев юзага келган вазият юзасидан тушунча берди.\n“Таниқли кинорежиссёр Ҳилол Насимовнинг “Ўзбекфильм” киностудияси директорлигидан озод этилди, дегани унинг ижоддан бутунлай узоқлашди деган маънони англатмайди. Зеро, агентлик ахборот хизмати томонидан берилган хабарда ҳам “Насимовнинг бошқа ишга ўтганлиги сабабли”, деб изоҳ берилган. Гап шундаки, Ҳ.Насимовнинг кинорежиссурадаги тажрибаси инобатга олиниб, уни давлат буюртмаси асосида суратга олиниши режалаштирилаётган фильмларга жалб қилиш ва унинг салоҳиятидан самарали фойдаланиш мақсад қилинган. Жумладан, “Ўзбеккино” Миллий агентлиги жорий йилнинг апрель-июнь ойлари давомида Ўзбекистон Ёзувчилар уюшмаси билан ҳамкорликда ҳарбий-ватанпарварлик мавзуидаги сценарийлар учун танлов эълон қилган эди. Режиссёр Ҳилол Насимов ушбу танловда ғолиб бўлган сценарийлар асосида суратга олиниши режалаштирилаётган бадиий фильмларга жалб қилинганлигини маълум қиламиз”, - деган Шуҳрат Ризаев.\nЎзбекфильм Ҳилол Насимов\nОдам савдоси мавзусига бағишланган янги ўзбек фильмининг тақдимоти ўтказилди


Су-24 самолёти "қора қути"ларининг расшифровкаси натижалари 21 декабрь куни эълон қилинади\n14:46 / 18.12.2015\nСу-24М самолёти «қора қути»ларининг расшифровкаси натижалари 21 декабрь куни оммага маълум қилинади. Бу ҳақда РИА Новости хабар берган.\n18 декабрь 10:00да (Тошкент вақти билан 12:00) Давлатлараро авиация қўмитаси 2015 йилнинг 24 ноябрь куни Туркия Ҳарбий-ҳаво кучлари томонидан Сурия осмонида уриб туширилган Су-24 самолётининг объектив назорат қилиш бўйича борт воситалари маълумотларини дешифровка қилиш жараёнини бошланиши билан брифинг ўтказилди.\nРасшифровка натижалари 21 декабрь куни эълон қилиниши айтилган.\n"Эртага, 19 декабрь куни парвоз бўйича маълумотларни таҳлил қилиш ишлари якунланади. Барча натижалар олингач, 21 декабрь, душанба куни катта аудитория қаршисида расшифровка жараёни хулосалари тақдим қилинади", дейилади Россия Мудофаа вазирлиги вакили берган хабарда.\nДастлабки маълумотларга кўра, ўша куни Су-24 самолёти ҳавога кўтарилганидан кейин Туркия томонидан уриб туширилгунича 40 дақиқа давомида учишни амалга оширган.\nБундан олдинроқ, Россия Су-24 Туркия ҳаво чегарасини бузмаганлигини исботловчи далилларга эгалиги ҳақида хабар берилганди.\nЭслатиб ўтамиз, 24 ноябр куни турк қирувчи ракетаси томонидан Россиянинг Су-24 бомбардимончи самолёти уриб туширилди. Шундан сўнг, икки давлат ўртасидаги муносабатлар совуқлашди.\nРоссия президенти Владимир Путин ушбу можарони террорчилар шериклари томонидан “орқадан берилган зарба” дея баҳолади ва Туркияга қарши бир қатор иқтисодий чоралар қўллаш ҳақида фармон эълон қилди.